ফেরাউন আর অবাক করা লাক্সর | নিসর্গ\nফেরাউন আর অবাক করা লাক্সর\n.\t Published on June 6, 2006 . 0\n”লাক্সর” নামটা একটু বেমানান আমাদের কাছে৷ কিন্তু যদি বলি মিশর কিংবা কায়রো তবে, হ্যাঁ৷ এক কথায় পিরামিডের দেশ৷ আর বছর খানেক আগে বিশ্বব্যাপি মুক্তি পাওয়া ‘মামি’ মুভিটার বদৌলতে আমাদের কাছে মিশর জীবন্ত মিস্ট্রির আরেক নাম৷ তবে এখানে মজার একটা বিষয় হলো মিশর মানেই পিরামিড নয়৷ আসলে মিশরে পিরামিড ছাড়াও দেখার আছে আরো অনেক কিছু৷ পিরামিড পৃথিবীর সপ্তম আশ্চর্যের একটা হওয়ার কারণেই মনে হয় অন্যান্য উল্লেখযোগ্য স্থানগুলো কিছুটা হলেও আড়ালে থেকে যায়৷\nআসল কথায় আসা যাক৷ লাক্সর হলো মিশরের দক্ষিণে অবস্থিত নীল নদের তীরবর্তি শহর৷ শুধু শহর হিসেবে নয়, প্রাচীন ফারাওনিক সভ্যতার বেশ কিছু স্থাপনার অবস্থান এখানে৷ আর তাই ‘লোনলি প্লানেট ইজিপ্ট’ বইতে লেখক এবং সম্পাদক একটা কথাই শুধু বলেছেন ‘লাক্সর : এমন একটা জায়গা, যা কিনা পৃথিবীর আর কোথাও মেলে না’৷ আধুনিক শহরের পাশে (আসলে ভিতরে বলাই ভাল ) বিশ্ব সভ্যতার প্রাচীনতম নিদর্শনগুলো এমন ভাবে বিছিয়ে আছে যা বিশ্বাস করাটা কিছুটা শক্ত৷ বিশালাকার স্থাপনা এবং বেশকিছু সংখ্যক মনুমেন্ট মিশরের গ্রেটেস্ট এট্রাকশন পিরামিডের চেয়ে কম নয়৷ এই হলো লাক্সর-এর কিছুটা পরিচিতি৷ মূলত: ফারাওনিক মিশরের দর্শনীয় ১২ টা স্থাপনার মধ্যে আটটিই আছে এই নাইল ভ্যালি – ছোট্ট লাক্সর-এ৷ “কারনাক” টেম্পল থেকে শুরু করে নীলের পূর্ব পাশের দাইর-আল-বাহরি টেম্পল, হাবু টেম্পল, বিশাল মেমনন টেম্পল আর পশ্চিম তীরের ভ্যালি অব দি কিং; সবই এই লাক্সর-এ৷ আসলে আমার মত পর্যটকের কাছে এটা প্রাচুর্যের অবমাননা (!) কেননা এত ছোট জায়গায় এত কিছু দেখার আছে যা শেষ হবার নয়৷ তাই অনেকেই বিনা দ্বিধায় বলেন পৃথিবীর সবচেয়ে বড় ওপেন এয়ার মিউজিয়াম এটিই৷\nজীসুর জন্মের প্রায় চার হাজার বছর আগের পুরোনো এই কীর্তিমান শহরে তাই পর্যটক বা ভ্রমণ পীয়াসিদের আনাগোনা নতুন না৷ নতুন কেবল আমি, এই আদিম সভ্যতার সত্যের মাঝে৷ পাহাড়পুর, মহাস্থান আর হালের সুফি স্যারের খোঁড়াখুঁড়িতে বেড়িয়ে পরা ওয়ারি বটেশ্বর-ই আমার কাছে যথেষ্ট ছিল৷ তাই প্রথমটায় ধকল ছিল বেশ৷ সারা দুনিয়ার নানা বর্ণের মানুষের আনাগোনা এখানে একই স্বাধের আশায়- পৌরানিক মিশর৷ সাদা-কালো চামড়ার টুরিস্টরা বড়সড় মার্সেডিজ বাসের টিন্টেড গ্লাসের ভিতর দিয়ে শহর দেখেন৷ থাকেন তারকা হোটেলে৷ তাই লাক্সর চলে মূলত বিদেশি পয়সায়৷ তাবে সারা বছর না হলেও মে থেকে সেপ্টেম্বর মাসে গরম উপেক্ষা করে পর্যটকদের আধিক্য থাকে বেশি৷\nসূচনা করলাম ভ্যালি অফ দি কিং দিয়ে ৷ প্লেস অফ ট্রুথ নামে পরিচিত এই মরুময় বালুকার মাঝে হঠাৎ করে গজে ওঠা ক্লিফগুলোই নাকি ভ্যালি অফ দি কিং ! আশ্চর্য ভ্যালিটা কোথায়? পরে দেখা গেল আল কোর্ন নামের পাহাড়ের নিচেই কবর গুলো৷ আসলে এটা একটা বিশালাকার কবরস্থান৷ পূন:জন্মে বিশ্বাসী ফাওরাদের রাজকীয় কবরগুলির বেশিরভাগ এখানে৷\nএযাবত মাত্র ৬২ টি টম্ব আবিস্কৃত হলেও আরও যে আছে তা আর বলার অপেক্ষা রাখে না৷ যদিও তার সবগুলো ফারাওদের না৷ এস্কাভেটেড ৬২টি টম্বের মধ্যে সবগুলো পাবলিকের জন্য খুলে দেয়া হয়নি৷ টম্বগুলোকে নাম্বার দিয়ে সিরিজ করা হয়েছে এবং প্রথমটাই হলো দ্যা গ্রেট রামেসিস-৭-এর৷ বিখ্যাত এই টম্বটা খোলা আছে সেই গ্রীক এবং রোমান সময় থেকে৷ আর হালের (তাও ১৯২২ সাল) আবিস্কৃত টোতেনখামুনের টম্বটি আছে ৬২ নাম্বার-এ৷ টোতেনখামুন কেন বিখ্যাত তা নিয়ে আছে যথেষ্টই সংশয়৷ কেননা ইতিহাসে তার প্রভাব তেমন একটা নয় যে কারণে তিনি এত বিখ্যাত হবেন৷ আর আজ কিছু হলেই শোনা যায় কিং তুত-এর কথা! এক কথায় ফারাওনিক ইজিপ্টের আধুনিক স্টার তিনি৷\nটম্বগুলোর ভিতরে ঢোকা যায়৷ মূল ভ্যালিতে ঢোকার সময় মাশুল গুনতে হয় প্রায় ৪০ মিশরীয় পাউন্ডের মত৷ এই এক টিকিটে তিনটি টম্বের ভিতরে প্রবেশ করা যায়৷ উঁচু পাহাড়ের পাদদেশে প্রবেশদ্বার৷ সোজা হয়ে ঢোকা যায় তবে খানিক ঢালু হয়ে গেছে নিচের দিকে৷ যেখানে গিয়ে শেষ হয় তা মূলত ছোটখাট একটা হল ঘর৷ এখানেই এককালে শায়িত হতো রাজা কিংবা সমগোত্রীয়রা৷ আমার দেখা তিনখানা টম্বের বর্ণনা প্রায় এক রকম৷ দেয়াল জুড়ে হায়ারোগ্লিফ, প্রাচীন দেয়ালে নতুন করে আঁকা দেয়াল চিত্র আর পর্যটকদের কোলন, পারফিউম কিংবা বডির গন্ধে কিঞ্চিৎ ভারি বাতাসেই আমার টম্বের অভিজ্ঞতা আটকে গেল৷ কেননা যা দেখেছি তার হিসাব মিলানই যে আমার কাছে কঠিন৷ কত আগে এত কিছু ! কিভাবে ?\nবিশ্বাস আর অবাক হওয়ার অনুভূতির আত্নাহুতি হয়েছে আগেই৷ আসলে হাবু টেম্পলটা তেমন একটা জনপ্রিয় না৷ তাই ট্যাক্সি ড্রাইভার যখন ওদিকটায় যাচ্ছিল তখন মনে হলো ঠকছিই বোধ হয়৷ তবে না৷ পিচ ঢালা রাস্তা দিয়ে আমাদের গাড়ি চলে এল মাদিনাত হাবু টেম্পল এ৷ রককাট আর্কিটেকচারের আদিম গন্ধের স্থাপনাগুলোর এক ছায়ায় নামলাম৷ টিকেট গেট দিয়ে ঢুকেই সামনে পড়তে হয় বিশাল একটা ব্রিক ওয়ালের৷ অনেক উঁচু দেয়াল৷ কত উচু হবে? তাও আনুমানিক দশ তলা? তাতো হবেই৷ গায়ে সেই আঁকিবুকি৷ দারুণ লাগে৷ শুধু একটা দেয়ালই বা কেন এত উঁচু হবে? এটা কি রাজার খেয়াল? জানি না৷ এত পুরোনো দেয়াল! নতুন না তো? ভেজালের দেশের মানুষ আমি, তাই খুবই কাছে গিয়ে পরীক্ষা করে দেখলাম৷ কি বুঝলাম জানি না, তবে এরপর যত বার যত কিছু দেখলাম, শুধু দেখেই গেলাম, মনের মাঝের পরীক্ষাগারটা পুড়ে গেছে প্রথম আগুনে৷ আমার আর দোষ কি, আমার মনের সীমাবদ্ধতার জন্য আমি তো আর দায়ী না, দায়ী আমার মন৷\nহাবু টেম্পল আসলে একটা ফিউনারল টেম্পল, মৃতদেহের শেষকৃত্যানুষ্টান সম্পন্ন করা হতো এখানে৷ রামেসিস -৩ এর সময় তৈরী এই মন্দিরের গা ঘেঁসে দেখা যায় টেম্পল অফ আমুন। আমুন ছিলেন স্থানীয় দেবতা৷ বিশাল সেই ব্রিক ওয়ালটা পার হয়ে ঢুকলে প্রথম কোর্টটা পাওয়া যায়৷ হাজার বছরের পুরোনো পাথরের মেঝে আর চারদিকে দেয়াল-সমান উঁচু মূর্তি সদৃশ্য খুঁটিগুলোর প্রায় সবগুলোই আজও দাড়িয়ে আছে৷ কেন দাড়িয়ে আছে তা বোঝা যায়, পাথরগুলো অনেক শক্ত আর বেড়টা অনেক বেশি (!) কিন্তু তৈরী কেন হয়েছিল তা জানি না৷ চারপাশটা দেখে সামনের দিকে এগোলে আরেকটা কোর্ট৷ খুঁটির সংখ্যা আগের চেয়ে বেশি৷ খুঁটির গা জুড়ে প্রাচীন মিশরিয় ড্রয়িং৷ এগুলোই নাকি হায়রোগ্লিফ৷ রাজ রাজাদের কাহিনী৷ রামেসিস-৩ সাথে দেবতা আমুনের যুদ্ধবন্দি বিনিময়ের দেয়াল চিত্র৷ আচ্ছা এই যে বড় বড় পিলার, তো ছাদ কই? ছাদের তো ছিটেফোটাও নাই৷ তবে কি ভেঙ্গে পরেছে? তা মনে হয় না৷ তবে? প্রশ্নটা শেষ না করেই বেরিয়ে এলাম মাদিনাত হাবু থেকে৷\nছোটাখাট আরও কিছু এবং দোকানপাট দেখে ফিরে এলাম পূর্ব প্রান্তে৷ খিধেয় চোঁ চোঁ করা পেট নিয়ে সরাসরি চলে এলাম ম্যাকডোনাল্ড এ৷ লাক্সর টেম্পল দেখতে দেখতে “বিগ টেস্টি” খাওয়ার মজাই আলাদা৷ তবে খেতে ভাল লাগলেও এমনটা করা মনে হয় খুব সমিচিন নয়৷ এমন পুরাকীর্তির এত কাছে দোকানপাট, ব্যপারটা ঠিক বুঝে উঠতে পারলাম না৷ সামান্য সময় বিশ্রাম নিয়ে চলে এলাম কারনাক এর মন্দিরে৷ পূর্ব তীরের এই মন্দির খুবই জনপ্রিয়৷ তবে মাঝ দুপুরে গরমের তাপ এতই বেশি যে আমরা বাধ্য হয়ে আরও খানিকটা সময় প্রবেশ মুখের সামনের গাছে ছায়ায় অপেক্ষা করতে লাগলাম৷ হাবু টেম্পলের জনপ্রিয়তা না পাওয়ার কারণটা বুঝতে পারলাম৷ কারনাক আর হাবু টেস্পলের বেশ সাদৃশ্য আছে৷ তবে কারনাক অনেক বেশি বড়৷ উঁচু উঁচু পিলারগুলো ছাড়াও এখানে যেটা চোখে পড়ে তা হলো বিশালাকার মূর্তি৷ গরমে অতিষ্ট হয়ে অনেককেই দেখলাম ছায়ায় সময় কাটাতে৷ কতক জায়গায় পিলারের অবস্থান অনেক ঘন৷ তবে হাবু টেম্পরের মত এত বড় আকারের কোর্টের দেখা মেলেনা এখানে৷ রামেসিসের মূর্তিটা দারুণভাবে কাছে টানে শুরুতেই৷ রামেসিস-২ দাঁড়িয়ে আছে তার মেয়ের সাথে৷\nবের হয়ে চলে এলাম লাক্সর টেম্পলে৷ এ অঞ্চলে বিখ্যাতদের মধ্যে বিখ্যাত এটি৷ তবে কেন বোঝা গেলনা৷ যতদূর জানতে পারলাম ২০০ এর কাছাকাছি সম আকৃতির পিলার আছে এখানে৷ আর গত এপ্রিলের নিউজউইকে লাক্সর টেম্পলকে বলা হয়েছে হুমকির সম্মুখিন পুরাকীর্তি হিসেবে৷ মজার ব্যাপার হলো টেম্পলে ঢোকার পর দেখা যাবে পুরোনো স্থাপনার মাঝ দিয়েই তৈরী হয়েছে মিশরীয় কায়দায় মসজিদ৷ ইউরোপিয় চিমনি আকৃতির মিনারটা চোখে পড়ে অনেক দূর থেকেই৷ বেশ বেমানান৷ গাইডেড টুরিস্টরা তাদের গাইডকে জিজ্ঞেস করছিল, এটাও ফারাওনিক কিনা! তবে তার কোন সম্ভাবনাই নাই৷ এই টেম্পল তৈরী হয়েছিল নতুন ফারাও রাজা আমেনহোটেপ-৩ এর দ্বারা (খৃস্টপূর্ব ১৩৯০ থেকে ১৩৫২)৷ তিন দেবতা আমুন-মুট-খোন এর নৈবেদ্যর জন্য এই টেম্পল তেরী করা হয়েছিল বলে জানা যায়৷ সৃষ্টির দেবতা আমুন ছিলেন খুবই গুরুত্বপূর্ণ ততকালীন মানুষের কাছে৷ সেসময় আমুন-রা (সৃষ্টির দেবতা আমুন এবং সূর্য দেবতা রা) এর পুজা হতো দেশের অন্যান্য জায়গাতেও৷ তবে বছরে একবার টেম্পল কারনাক থেকে আমুন, তার স্ত্রী যুদ্ধের দেবী মুট এবং তাদের পুত্র চন্দ্র দেবতা খোন এর ছবি ভেসে আসত নীল নদের পার হয়ে এই লাক্সর টেম্পলে৷ এতে করে ফারাও রাজা দেবতা আমুনের দর্শন লাভের মাধ্যমে তার ক্ষমতার বৃদ্ধি ঘটাত৷ ধর্মীয় বিশ্বাসটা ঠিক এমনই ছিল বলে মনে করা হয়৷\nতবে লাক্সরে কোন টেম্পলে আজ আর পূজা হয়ে ওঠে না৷ নিছক কৌতূহলী হয়েও যদি একবার যাওয়া হয়ে ওঠে লাক্সরে তবে প্রথমটায় হোঁচট খেতে হবে শুধু পাহাড়ের জঙ্গল দেখে কিন্তু যখন জানা যাবে কোন মন্দির কেন এবং কোথায় কি হতো, তখন একটু খটকা লাগবে, আমি দাঁড়িয়ে আছি ২০০৬ সালে আর এসব কিছু হয়েছে জীসুর জন্মেরও ১৫০০ বছর আগে? কিভাবে ?


ডুমুরিয়ায় দূদকের উদ্যোগে মেধাবী শিক্ষার্থীদের মাঝে শিক্ষা বৃত্তি চেক বিতরণ ডুমুরিয়ায় দূদকের উদ্যোগে মেধাবী শিক্ষার্থীদের মাঝে শিক্ষা বৃত্তি চেক বিতরণ – সোনালী স্বপ্ন\nডুমুরিয়ায় দূদকের উদ্যোগে মেধাবী শিক্ষার্থীদের মাঝে শিক্ষা বৃত্তি চেক বিতরণ\nআব্দুল লতিফ মোড়ল,ডুমুরিয়াঃ ডুমুরিয়ায় দুর্নীতি প্রতিরোধ,দুর্নীতির উৎস বন্ধ,দক্ষ মানব সম্পদ তৈরি এবং বাস্তবমুখী শিক্ষা ব্যবস্থা বাস্তবায়নে শিক্ষা বৃত্তির চেক বিতরণ করেছে দুর্নীতি দমন কমিশন, দুদক।\nরোববার উপজেলা মাধ্যমিক শিক্ষা দপ্তরের ব্যবস্থাপনায় বৃত্তির চেক হস্তান্তর করেন ডুমুরিয়া উপজেলা নির্বাহী অফিসার মোছা. শাহনাজ বেগম।\nউপজেলা মাধ্যমিক শিক্ষা অফিসার সেখ ফিরোজ আহম্মেদ বলেন,দুর্নীতি দমন কমিশনের দেয়া অসচ্ছল মেধাবী ২ জন শিক্ষার্থীর হাতে শিক্ষা বৃত্তির চেক তুলে দেয়া হয়। তাদের হাতে ৩ বছর মেয়াদি ১ম ছয় মাসের প্রত্যেককে ৬ হাজার টাকার চেক এবং জাতীয় বিতর্ক প্রতিযোগিতার ৪ হাজার ৫২৫ টাকার চেক হস্তান্তর করা হয়।\nবৃত্তিপ্রাপ্তরা হচ্ছে ডুমুরিয়া এনজিসি এন্ড এনসিকে মাধ্যমিক বিদ্যালয়ের ৭ম শ্রেণির ছাত্র মাসুদ রানা ও কুলটি মাধ্যমিক বিদ্যালয়ের ৭ম শ্রেণির ছাত্রী শান্তা মল্লিক।\nডুমুরিয়া উপজেলা নির্বাহী অফিসার ও নির্বাহী ম্যাজিস্ট্রেট মোছা. শাহনাজ বেগম বলেন, দুর্নীতি প্রতিরোধ ও ভবিষ্যতে দুর্নীতির উৎস বন্ধ করতে দুর্নীতি দমন কমিশন নানামুখী কার্যক্রম হাতে নিয়েছে। দক্ষ মানব সম্পদ তৈরিতে সারাদেশের শিক্ষা প্রতিষ্ঠানে ‘সততা সংঘ’ গঠন করেছে। যাতে মানব সম্পদ ব্যবস্থাপনায় পরিবর্তন এনে তরুণদের সুশিক্ষিত করে সক্ষম ও দক্ষ মানব সম্পদ তৈরি করা সম্ভব। সে লক্ষ্যে পৌঁছাতে তার অন্যতম পদক্ষেপ অসচ্ছল মেধাবী শিক্ষা বৃত্তি।


ক্লাস বর্জনের ঘোষণায় প্রভাব পড়েনি\nঢাবি প্রতিনিধি ১৯ মার্চ ২০১৯, ০০:০০ | প্রিন্ট সংস্করণ\nঢাকা বিশ্ববিদ্যালয় কেন্দ্রীয় ছাত্র সংসদ (ডাকসু) ও হল সংসদ নির্বাচনের ফল বাতিলসহ ৫ দফা দাবিতে ভিসি কার্যালয়ের সামনে অবস্থান কর্মসূচি পালন করেন আন্দোলনকারীরা।\nসোমবার বেলা ১২টা থেকে বিকাল পৌনে ৫টা পর্যন্ত ভিসির কার্যালয়ের সামনে অবস্থান করেন আন্দোলনকারীরা।\nএ সময়ের মধ্যে ভিসির সাক্ষাৎ না পেয়ে তারা অবস্থান কর্মসূচি স্থগিত করেন। পুনর্নির্বাচনের দাবিতে পাঁচটি প্যানেল সোমবার ক্লাস বর্জনের ঘোষণা দিলেও এর তেমন প্রভাব পড়েনি।\nআন্দোলনকারীরা ঢাকসু ও হল সংসদ নির্বাচনের ফল বাতিল, পুনর্নির্বাচনের তফসিল ঘোষণা, ভিসির পদত্যাগ, প্রার্থী ও ভোটারদের নামে দায়েরকৃত মামলা প্রত্যাহার, হামলাকারীদের শাস্তির দাবি জানান।\nসোমবার পূর্বঘোষিত কর্মসূচি অনুযায়ী বেলা ১২টার দিকে ভোট বর্জনকারী প্যানেলগুলোর নেতাকর্মীরা রাজু ভাস্কর্যে জড়ো হতে থাকেন। সেখান থেকে মিছিল নিয়ে লাইব্রেরি, কলা ভবন, ভিসির বাসভবন হয়ে তার কার্যালয়ের সামনে যান আন্দোলনকারীরা। তারা ভিসি অধ্যাপক মো. আখতারুজ্জামানের সঙ্গে দেখা করতে চান।\nএ সময় কলাপসিবল গেট বন্ধ করে দেয় কর্তৃপক্ষ। এরপর তারা গেটের বাইরে অবস্থান নেন। বাংলাদেশ ছাত্র ফেডারেশনের জিএস প্রার্থী উম্মে হাবিবা বেনজির জানান, ভিসি আমাদের সঙ্গে কথা না বললে আমরা অবস্থান ছাড়ব না।\nভোট বর্জনকারী প্যানেলগুলো হল- কোটা সংস্কার আন্দোলনের প্লাটফর্ম সাধারণ ছাত্র অধিকার সংরক্ষণ পরিষদ, প্রগতিশীল ছাত্রজোট, ছাত্র ফেডারেশন, স্বতন্ত্র জোট ও স্বাধিকার স্বতন্ত্র পরিষদ। তবে এ কর্মসূচিতে বাংলাদেশ সাধারণ ছাত্র অধিকার সংরক্ষণ পরিষদের যুগ্ম আহ্বায়ক ও ঢাকসুর নতুন ভিপি নূরুল হক নূর ও প্রগতিশীল ছাত্রজোট সমর্থিত ভিপি প্রার্থী লিটন নন্দীকে দেখা যায়নি। এর আগে ডাকসুর ভিপি পদে স্বতন্ত্র জোটের প্রার্থী অরণি সেমন্তি খান বলেন, আমরা যখনই ভিসির কাছে যাই, তিনি শুধু বলেন লিখিত অভিযোগ দাও। নির্বাচনের আগেও লিখিত অভিযোগ দিয়েছি। নির্বাচনের পরও অনেক লিখিত অভিযোগ দিয়েছি। কিন্তু এই ভিসি কোনো ব্যবস্থা নেননি। আমরা এখানে অবস্থান নিয়েছি। ভিসি আমাদের দাবি মানতে বাধ্য।\nউম্মে হাবিবা বেনজির বলেন, আমাদের অবস্থান চলবে। আমাদের নেতারা কথা বলবেন। ডাকসু নির্বাচনে অনিয়মের দায় বিশ্ববিদ্যালয়ের প্রশাসনের। এ দায় তাদের নিতেই হবে। তারা ঢাকা বিশ্ববিদ্যালয়কে সারা দেশের সামনে লজ্জাজনক পরিস্থিতিতে ফেলেছেন। কাজেই দায় নিয়ে তাদের পদ থেকে সরে যেতে হবে।\nসাধারণ ছাত্র অধিকার সংরক্ষণ পরিষদ সমর্থিত ডাকসুর জিএস প্রার্থী মো. রাশেদ খান বলেন, নির্বাচনে ব্যাপক কারচুপির পরও অনেক ভোট পড়ায় দুটি পদে আমাদের হারাতে পারেনি। মেয়েদের হলগুলোর পূর্ণাঙ্গ ফলাফলে আমি জিতেছি, কারণ সেখানে ছাত্রীরা প্রতিরোধ গড়ে তুলেছিল। ছেলেদের হলগুলো ছাত্রলীগের নিয়ন্ত্রণে থাকায় সেখানে ব্যাপক কারচুপি হয়েছে। এর মাধ্যমে প্রমাণ হয়, এ নির্বাচন অসম্পূর্ণ ও প্রশ্নবিদ্ধ।\nস্বাধিকার স্বতন্ত্র পরিষদের জিএস প্রার্থী এআরএম আসিফুর রহমান বলেন, সম্পূর্ণ নিয়ন্ত্রণমূলক ব্যবস্থায় এ নির্বাচন হয়েছে। আমরা বারবার মিডিয়াকে ভোটকেন্দ্রে প্রবেশের সুযোগ দেয়ার কথা বললেও তা করা হয়নি। ভোটকেন্দ্রে মোবাইল ফোন নিয়ে প্রবেশ নিষিদ্ধ ছিল। এখন তারা প্রমাণ দেয়ার কথা বলছে। কিন্তু প্রমাণ দেয়ার রাস্তা আগেই বন্ধ করে রেখেছে।\nএদিকে প্রায় পাঁচ ঘণ্টা অবস্থান কর্মসূচি চালিয়েও ভিসির দেখা না পেয়ে কর্মসূচি স্থগিত করেন আন্দোলনকারীরা। এ সময় পরবর্তী কর্মসূচি সম্পর্কে জানতে চাইলে মো. রাশেদ খান বলেন, আমরা যে পাঁচটি প্যানেল আছি, তার সবার সঙ্গে আলোচনা করে পরবর্তী সিদ্ধান্ত জানাব।\nনির্বাচনে অনিয়মের প্রমাণ দিলেন অনশনকারীরা : এদিকে ডাকসু নির্বাচনে অনিয়মের প্রমাণ ভিসি অধ্যাপক ড. আখতারুজ্জামানের কাছে তুলে দিয়েছেন আমরণ অনশনকারী শিক্ষার্থীরা। সোমবার দুপুরে ভিসির কাছে এসব প্রমাণ তুলে ধরেন। বিষয়গুলো খতিয়ে দেখার আশ্বাস দিয়েছেন ভিসি। আন্দোলনকারী শিক্ষার্থীদের মধ্যে এ সময় উপস্থিত ছিলেন রবিউল ইসলাম, রাফিয়া তামান্না, শুয়েব মাহমুদ অনন্ত, তাওহিদ তানজিম ও মাইন উদ্দিন। এর আগে নির্বাচনে বিভিন্ন অনিয়মের অভিযোগে ফের ভোটের দাবিতে ১১ মার্চ রাজু ভাস্কর্যে অনশনে বসেন ৮ শিক্ষার্থী। ১৬ মার্চ বিশ্ববিদ্যালয়ের পক্ষ থেকে প্রোভিসি অধ্যাপক ড. মুহাম্মদ সামাদ তাদের অনশন ভাঙান। সেদিন ১৮ মার্চ আন্দোলনকারীদের সঙ্গে প্রশাসনের কথা বলার তারিখ নির্ধারণ করা হয়। ভিসির কাছে প্রমাণ দিতে এলে সাংবাদিকদের প্রশ্নের জবাবে মাইন উদ্দিন বলেন, ‘আমরা ভিসিকে বিভিন্ন অনিয়মের ছবি, ভিডিও প্রমাণ দিয়েছি। তিনি আশ্বাস দিয়েছিলেন বিষয়গুলো দেখবেন।


সহীহ ও যয়ীফ হাদীসের আলোকে মুহাররাম মাস - Way To Jannah\nHome » সহীহ ও যয়ীফ হাদীসের আলোকে মুহাররাম মাস\nআরবী পঞ্জিকার প্রথম মাস মুহাররাম মাস। সহীহ হাদীসের আলোকে আমরা এই মাসের ফযীলত ও মর্যাদা সম্পর্কে নিম্নের বিষয়গুলো জানতে পারি\nপ্রথমত: এই মাসটি বছরের চারটি “হারাম’ মাসের অন্যতম। এই মাসগুলো ইসলামী শরীআহতে বিশেষভাবে সম্মানিত। এ সম্পর্কে আল্লাহ ইরশাদ করেছেন : “আকাশমন্ডলী ও পৃথিবীর সৃষ্টির দিন হতেই আল্লাহর বিধানে আল্লাহর নিকট মাস গণনায় মাস বারটি, তন্মধ্যে চারটি নিষিদ্ধ মাস। এটি সুপ্রতিষ্ঠিত বিধান। সুতরাং এই নিষিদ্ধ মাসগুলির মধ্যে তোমরা নিজেদের প্রতি জুলুম করো না।\n( সুরা আত-তাওবা আয়াত ৩৬)।\nএই হারাম মাসগুলো হলো : মুহাররাম, রজব, যিলকাদ ও যিলহাজ্জ মাস।\nদ্বিতীয়ত , এই মাসকে সহীহ হাদীসে “আল্লাহর মাস’ বলে আখ্যায়িত করা হয়েছে এবং এই মাসের নফল সিয়াম সর্বোত্তম নফল সিয়াম বলে উল্লেখ করা হয়েছে। সহীহ মুসলিমে রয়েছে –\nরাসূলুল্লাহ (সা) বলেন : রামাদানের পর সর্বোত্তম সিয়াম হলো আল্লাহর মাস মুহাররাম মাস । ( মুসলিম, আস-সহীহ ২/৮২১)।\nতৃতীয়ত, এই মাসের ১০ তারিখ ‘আশূরা’র দিনে সিয়াম পালনের বিশেষ ফযীলত রয়েছে। আশূরার সিয়াম সম্পর্কে রাসূলুল্লাহ (সা) বলেন :\n“এই দিনের সিয়াম গত এক বত্সরের পাপ মার্জনা করে।\nএই দিনে রাসূলুল্লাহ (সা) নিজে সিয়াম পালন করতেন, উম্মতকে সিয়াম পালনে উত্সাহিত করেছেন এবং ১০ তারিখের সাথে সাথে ৯ বা ১১ তারিখেও সিয়াম পালন করতে উত্সাহ দিয়েছেন।\nচতুর্থত, সহীহ হাদীস দ্বারা প্রমাণিত হয়েছে যে, এই দিনে মহান আল্লাহ তাঁর রাসূল মূসা (আ) ও তাঁর সঙ্গী বনী ইসরাঈলকে ফিরআউনের হাত থেকে উদ্ধার করেন এবং ফির’আউন ও তার সঙ্গীদেরকে ডুবিয়ে মারেন। (বুখারী, আস-সহীহ ২/৭০৪, ৩/১২৪৪; মুসলিম, আস-সহীহ ২/৭৯৬)।\nসহীহ হাদীস থেকে মুহাররাম মাস ও আশুরা সম্পর্কে শুধু এতটুকুই জানা যায় । পরবর্তীকালে অনেক বানোয়াট ও মিথ্যা কাহিনী এক্ষেত্রে প্রচলিত হয়েছে। এখানে দুইট বিষয় লক্ষণীয় :\nপ্রথম বিষয়: এই দিনটিকে ইয়াহুদীগণ সম্মান করত। এ কারণে ইয়াহুদীদের মধ্যে এই দিনটি সম্পর্কে অনেক ভিত্তিহীন কল্প-কাহিনী প্রচলিত ছিল। পরবর্তীযুগে ইসরাঈলী রেওয়াতে হিসেবে সেগুলি মুসলিম সমাজে প্রবেশ করেছে। প্রথম যুগে মুসলিমগণ এগুলো সত্যা বা মিথ্যা বলে বিশ্বাস না করে ইসারাঈলী কাহিনী হিসেবেই বলেছেন। পরবর্তী যুগে তা ‘হাদীসে’ পরিণত হয়েছে।\nদ্বিতীয় বিষয়: রাসূলুল্লাহ (সা)-এর ইন্তিকালের অর্ধ শতাব্দী পরে ৬১ হিজরীর মুহাররাম মাসের ১০ তারিখে আশূরার দিনে তাঁর প্রিয়তম নাতি হযরত হুসাইন (রা) কারবালার প্রান্তরে শহীদ হন। এই ঘটনা মুসলিম উ্মমাহর মধ্যে চিরস্থায়ী প্রভাব বিস্তার করে। হুসাইন (রা)-এর পক্ষের ও বিপক্ষের অনেক বিবেকহীন দুর্বল ঈমানের মানুষ “আশূরার’ বিষয়ে অনেক হাদীস বানিয়েছে। কেউ দিনটিকে ‘শোক দিবস’ হিসেবে এবং কেউ দিনটিকে ‘বিজয় দিবস’ হিসেবে পালনের জন্য নানা প্রকারের কথা বানিয়েছেন। তবে মুহাদ্দিসগণের নিরীক্ষা পদ্ধতিতে এ সকল জালিয়াতি ধরা খুবই সহজ ছিল।\nমুহাররাম ও আশরা সম্পর্কে জাল বা দুর্বল হাদীস ও সাহাবী-তাবিয়ীগণের মতামত\nঅত্যন্ত দুর্বল সূত্রে কোন কোন সাহাবী বা তাবিয়ী থেকে বর্ণিত হয়েছে যে, এই িদনে আল্লাহ আদম (আ)-এর তাওবা কবুল করেন।\nঅনুরুপভাবে অনির্ভরযোগ্য সূত্রে বর্ণিত হয়েছে যে, এই দিনে ঈসা (আ) জন্মগ্রহণ করেন।\nমুহররাম মাসে বা আশূরার দিনে দান-সাদকার বিষয়ে যা কিছু বলা হয় সবই বানোয়াট ও ভিত্তিহীন। রাসূলুল্লাহ (সা) থেকে এ বিষয়ে কিছুই বর্ণিত হয় নি। তবে অত্যন্ত দুর্বল ও অনির্ভরযোগ্য সূত্রে একজন সাহাবী (রা) থেকে বর্ণিত হয়েচে, তিনি বলেছেন, আশুরার দিনে সিয়াম পালন করলে যেহেতু এক বত্সরের সাওয়াব পাওয়া যায়, সেহেতু এই দিনে দান করলেও এক বত্সরের দানের সাওয়াব পাওয়া যেতে পারে । এছাড়া এই দিনে দানের বিষয়ে যা কিছু বলা হয় সবই বাতিল ও ভিত্তিহীন কথা।\nএকটি হাদীসে বলা হয়েছে : ” যে ব্যক্তি আশূরার দিনে তার পরিবারের জন্য প্রশস্তভাবে খরচ করবে, আল্লাহ সারা বত্সরই সেই ব্যক্তিকে প্রশস্ত রিযক প্রদান করবেন । এই হাদীসটি কয়েকটি সনদে বর্ণিত হলে । মুহাদ্দিসগণ একে অত্যন্ত দুর্বল ও খুবই আপত্তিকর বলেছেন। অন্যদিকে ইমাম আহমাদ ও ইবনু তাইমিয়া একে জাল ও বানোয়াট বলে গণ্য করেছেন। বরং এটি সহীহ হাদীসের বিরোধী। সহীহ হাদীসে উল্লেখ করা হয়েছে যে, ইয়াহুদীরা আশুরার দিনে উত্সব-আনন্দ করে তোমরা তাদের বিরোধীতা করবে, এই দিনে সিয়াম পালন করবে এবং উত্সব বা আনন্দ করবে না। ( মোল্লা কারী, আল-আসরার পৃ ২৪৪-২৪৫, আল-আসার, আব্দুল হাই লাখনবী হানাফী, পৃ ১০০-১০২)।\nঅন্য হাদীসে বলা হয়েছে, ‘যে ব্যক্তি আশূরার দিনে চোখে ‘ইসমিদ’ সুরমা ব্যবহার করবে কখনোই তার চোখ উঠবে না। এই হাদীসটিও জাল ও বানোয়াট। মুহাদ্দিসগণ বলেছেন, ইমাম হুসাইন (রা) এর হত্যাকারীগণ আশুরার দিনে সুরমা মাখার বিদ’আতটি চালু করেন। এই কথাটি তাদেরই বানানো। কোন দুর্বল রাবী বেখেয়ালে তা বর্ণনা করেছেন।\nমুহাররম মাস বিষয়ক মিথ্যা ও ভিত্তিহীন কথাবার্তা :\nউপরের কথা গুলো কোন কোন মুহাদ্দি জাল বলে গণ্য করলেও কেউ কেউ তা দুর্বল বলে গণ্য করেছেন। নিচের কথাগুলি সকল মুহাদ্দিসগণ একবাক্যে জাল বলে স্বীকার করেছেন। এগুলোকে আমরা তিনভাবে ভাগ করতে পারি।\nপ্রথমত, মুহাররম মাসে সিয়ামের ফযীলত বিষয়ে জাল কথা : আশুরার দিনে সিয়াম পালন করলে এক বছরের গোনাহ কাফফারা হবে বলে সহীহ হাদীসে রযেছে। কিন্তু জালিয়াতগণ এতে সন্তুষ্ট না থেকে কিছু কথা বানিয়েছে সেগুলো হলো :\n” হাদীসে আছে- যে ব্যক্তি মহররমের মাসে রোযা রাখিবে, আল্লাহ তাহাকে প্রত্যেক রোযার পরিবর্তে ৩০দিন রোযা রাখার সমান সওয়াব দিবেন। আরও হাদীসে আছে- যে ব্যক্তি আশুরার দিন একটি রোযা রাখিবে সে দশ হাজার ফেরেশতার, দশ হাজার শহীদের ও দশ হাজার হাযীর সওয়াব পাইবে।\nআরও হাদীসে আছে – যে ব্যক্তি আশুরার তারিখে স্নেহ-পরবশ হইয়া কোন এতীমের মাথঅয় হাত ঘুরাইবে, আল্লাহ ঐ এতিমের মাথার প্রত্যেক চুলে পরিবর্তে তাহাকে বেহশদের এক একটি ‘দরজা’ প্রদান করিবেন। আর যে ব্যক্তি উক্ত তারিখের সন্ধ্যায রোযাদারকে খানা খাওয়াইবে বা ইফতার করাইবে, সে ব্যক্তি সমস্ত উম্মতে মোহাম্মদীকে খানা খাওয়াইবার ও ইফতার করাইবার ন্যায় ছওয়াব পাইবে।\nহযরত (সা) আরও বলিলেন- যে ব্যক্তি আশুরার তারিখে রোযা রাখিবে, সে ৬০ বছর রোযা নামায করার সমতুল্য ছওয়াব পাইবে। বে ব্যক্তি ঐ তারিখ বিমার পোরছী করিবে, সে সমস্ত আওলাদে আদমের বিমার-পোরছী করার সমতুল্য ছওয়াব পাইবে।……………তাহার পরিবারে ফারগতি অবস্থা হইব।ে ৪০ বত্সরের গুনাহর কাফফারা হইয়া যাইব।………..(হাদীস )\nঅনুরুপ আরেকটি মিথ্যা কথা হলো : “হযরত রাসূলুল্লাহ (সা) এরশাদ করিয়াছেন, যে ব্যক্তি মহররম মাসের প্রথম ১০দিন রোযা রাখিবে, সে ব্যক্তি যেন ১০ হাজার বত্সর যাবত দিনের বেলা রোজা রাখিল এবং রাত্রিবেলা ইবাদতে জাগরিত থাকিল।………. মহরম মাসে ইবাদতকারী ব্যক্তি যেন ক্বাদরের রাত্রির ইবাদতের ফযীলত লাভ করিল। ……..তোমরা আল্লাহ তা’আলার পছন্দনীয় মাস মহররমের প্রতি সম্মান প্রদর্শন করিও। যেই ব্যক্তি মহররম মাসের সম্মান করিবে, আল্লাহ তাআলা তাহাকে জান্নাতের মধ্যে সম্মানিত করিবেন এবং জাহান্নামের আযাব হইতে বাঁচাইয়া রাখিবেন।……. মহররমের ১০ তারিখে রোজা রাখা আদম (আ) ও অন্যান্য নবীদের উপর ফরজ ছিল। এই দিবসে ২০০০ নবী জন্মগ্রহণ করিয়াছেন এবং ২০০০ নবীর দোয়া কবুল করা হইয়াছে…………..\nঅথচ বাংলাদেশের প্রসিদ্ধ বানোয়াট গল্প ও বানোয়াট আমলের গল্প গুজবে ভর্তি বই মকছোদুল মো’মেনীন ও বার চান্দের ফযীলত, নেক আমল প্রভৃতি বানোয়াট কিতাবে আরো বিস্তারিত বর্ণনা করেছে। দুর্ভাগ্য এই সব আলেমের জন্যই আমরা আজ ভেজাল আমল করতে অভ্যস্থ। এসব বই লেখকদের আল্লাহ সঠিক পথের হিদায়াত দিন।\nমুহাররাম মাসের সালাত :\nমুহাররাম মাসের কোন দিবস বা রাত্রে এবং আশুরারর দিবসে বা রাত্রে কোন বিশেষ সালাত আদায়ের কোন প্রকার নির্দেশনা বা উত্সাহ কোন হাদীসে বর্ণিত হয় নি। এ বিষয়ক সকল কথাই বানোয়াট। আামাদের দেশে প্রচলিত কোন কোন প্রস্তুকে মুহাররাম মাসের ১ম তারিখে দুই রাকআত সালাত আদায় করে বিশেষ দোয়া পাঠের বিশেষ ফযীলতের বিবরণ দেওয়া হয়েছে। এগুলি সবই বানোয়াট ও ভিত্তিহীন। ( এসব বর্ণনা রয়েছে বার চান্দের ফযীলত, মুফতী হাবিব ছামদানী বইয়ে রয়েছে পৃ ১১-১২, নেক আমল, অধ্যাপিকা কামরুন নেসা দুলাল, পৃ ২৯৮)।\nআশুরার দিনে বা রাতে বিশেষ সালাত :\nআশুরার দিনে সিয়াম পালনের উত্সাহ দেওয়া হলেও আশুরার দিনে বা রাত্রে কোন বিশেষ সালাত আদায়ের বিধান দেওয়া হয় নি। তবে জালিয়াতগণ অনেক কথা বানিয়েছে। যেমন, যে ব্যক্তি আশুরার দিবসে যোহর ও আসরে মধ্যবর্তী সময়ে………….অথবা আশুরার রাত্রিতে এত রাকআত সালাত অমুখ অমুক সূরা এতবার পাঠ করে আদায় করবে……. সে এত এত পুরষ্কার লাভ করবে। সরলপ্রাণ মুসলিমদের মন জয় করার জন্য জালিয়াতগণ এ সকল কথা বানিয়েছে, যা অনেক সময় সরলপ্রাণ আলিম ও বুযুর্গকেও ধোকাগ্রস্থ করেছে।\nআশুরায় অতীত ও ভবিষ্যত ঘটনাবলীর বানোয়াট ফিরিস্তি :\nমিথ্যাবাদীরা রাসূল (সা)-এর নামে জালিয়াতি করে বলেছে :\nএই দিনে তিনি কলম সৃষ্টি করেছেন।\nএই দিনে তিনি লাওহে মাহফূয সৃষ্টি করেছেন।\nএই দিনে তিনি আরশ সৃস্টি করেছেন।\nএই দিনে তিনি আরশের উপরে সমাসীন হয়েছেন।\nএই দিনে তিনি জান্নাত সৃস্টি করেছেন।\nএই দিনে তিনি জিবরাঈল (আ) সৃষ্টি করেছেন।\nফিরিশতাগণকে সৃষ্টি করেছেন।\nআদমকে (আ) সৃষ্টি করেছেন।\nআদম (আ)কে জান্নাতে প্রবেশ করিয়েছেন।\nইদরীস (আ)কে আসমানে উঠিয়ে নেন।\nদাউদের (আ) তাওবা কবুল করেছেন।\nসুলাইমান (আ)-কে রাজত্ব প্রদান করেছেন।\nতিনি তাওরাত নাযিল করেন।\nইবরাহীম জন্মগ্রহণ করেন……..খলীল উপাধি লাভ করেন।\nইবরাহীম (আ) নমরুদের অগ্নিকুন্ডু থেকে রক্ষা পান।\nনূহ (আ)-কে নৈাকা থেকে বের করেন।\nআইউব (আ)-এর বিপদ-মুসিবত দূর করেন।\nইসমাঈল (আ)-কে কুরবানী দেয়া হয়েছিল।\nইউনূস (আ) মাছের পেট থেকে বাহির হন।\nইয়াকূব (আ) দৃষ্টি শক্তি ফিরে পান।\nইয়াকূব (আ) ইউসূফের (আ) সাথে মিলিত হন।\nএই দিনে হযরত মুহাম্মদ (সা) জন্মগ্রহণ করেছেন।\nএই দিনে কিয়ামত সংঘটিত হবে……………..প্রভৃতি।\nএইগুলো সবই ভিত্তিহীন।\nআল্লাহ আমাদের আশুরার প্রকৃত ইতিহাস জেনে আমল করা তাওফিক দিন। সেই সাথে ভেজাল আমল থেকে বিরত থাকার তাওফিক দিন।\nলেখাটি সংগ্রহ করা হয়েছে : ড. আব্দুল্লাহ জাহাঙ্গীর রচিত হাদীসের নামে জালিয়াতি : প্রচলিত মিথ্যা হাদীস ও ভিত্তিহীন কথা পৃ: ৩৮৬-৩৯২ । লেখাটি ঈষত সংক্ষেপিত ।\n১০ই মুহাররম আরবী বার মাস আশুরা আশুরার ইতিহাস আশুরার ফযীলত বার চাঁদের ফযীলত বার চান্দের ফযীলত বার মাসের ফযীলত মহররম মাস মহররমের ফযীলত মুহাররাম মাস মুহাররাম মাসের ফযীলত


নারী-পুরুষের ‘সহবাস’ খোরপোষের দাবির যোগ্য নয় | বিশ্ব | DW | 01.12.2013\nনারী-পুরুষের সহবাস বা লিভ-ইন সম্পর্ক বিবাহের সংজ্ঞার মধ্যে পড়ে না৷ সেক্ষেত্রে পুরুষ সঙ্গী সম্পর্ক ভেঙে বেরিয়ে গেলে, মহিলা পার্টনার আইনত তাঁর কাছ থেকে খোরপোষ দাবি করতে পারেন না৷ তাই এ জন্য প্রয়োজন পৃথক আইন৷\nসহবাস বা লিভ-ইন করার আগে মহিলা পার্টনারকে জানতে হবে যে, তাঁর পুরুষ সঙ্গি বিবাহিত কিনা৷ বিবাহিত হলে তাঁর কাছ থেকে যে খোরপোষের দাবি করা যাবে না, সেটা মনে রাখতে হবে৷ তাই লিভ-ইন করার আগে পুরুষ বা মহিলার বৈবাহিক সম্পর্ক দেখে নেবার সতর্ক-বার্তা দিয়েছে ভারতের সুপ্রিম কোর্ট৷\nনারী-পুরুষের সহবাস বা লিভ-ইন সম্পর্ক বিবাহের সংজ্ঞার মধ্যে পড়ে না\n২০০৫ সালের পারিবারিক হিংসা আইনের ব্যাখ্যাকালে শীর্ষ আদালতের রায়: কোনো বিবাহিত পুরুষের সঙ্গে যদি কোনো মহিলা জেনে বা না জেনে সহবাস করে থাকেন, তাহলে তা এই আইনের আওতায় পড়ে না৷ কারণ এটাকে বৈবাহিক সম্পর্কের মধ্যে ধরা যায় না৷ তাই পারিবারিক হিংসা আইন এখানে প্রযোজ্য হতে পারে না৷ বরং পুরুষের বিবাহিত স্ত্রী এই যুক্তিতে তাঁর স্বামীর লিভ-ইন মহিলার বিরুদ্ধে ক্ষতিপূরণের মামলা করতে পারেন যে, ঐ মহিলা তাঁকে এবং তাঁর সন্তানদের স্বামীর বা সন্তানের পিতার স্নেহ, ভালোবাসা থেকে বঞ্চিত করেছেন৷\nসুপ্রিম কোর্ট অবশ্য এটা ভালোমতোই জানেন যে, একজন বিবাহিত পুরুষ লিভ-ইন সম্পর্ক থেকে বেরিয়ে গেলে তাঁর সামাজিক বাস্তবতা একজন মহিলা এবং লিভ-ইন জাত সন্তানের পক্ষে কতটা বেদনাদায়ক ও কষ্টকর হতে পারে৷ বিশেষ করে, গরিব ও অশিক্ষিত মহিলাদের৷ এর প্রতিবিধানে শীর্ষ আদালত মনে করেন, সংসদের উচিত উপযুক্ত আইন প্রণয়ন করা৷ লিভ-ইন বা বিবাহ জাতীয় সম্পর্ক থাকা কোনো অপরাধ নয়, পাপও নয়, তবে ভারতের মতো দেশে সামাজিক দিক থেকে গ্রহণযোগ্যও নয়৷\nলিভ-ইন জাতীয় সহবাসকে আইনি বৈধতা দিলে ভারতের মতো দেশে তার সামাজিক অভিঘাত কী হতে পারে? এর উত্তরে কলকাতার ইনস্টিটিউট অফ সোশ্যাল স্টাডিস-এর অধ্যাপক দেবদাস ভট্টাচার্য ডয়চে ভেলেকে বলেন, সামাজিক প্রতিবাদ বা সমালোচনা ওঠা স্বাভাবিক৷ কিন্তু সমাজসচেতন ব্যক্তিরা সহবাসের আইনি বৈধতা দেবার মধ্যে কোনো দোষ দেখেন না৷ তবে তার আগে নির্ধারিত করতে হবে একজন প্রাপ্তবয়স্ক শিক্ষিত পুরুষ ও মহিলার মধ্যে লিভ-ইন বা সহবাসের সংজ্ঞাটা কী হবে৷ শুধুই যৌন সম্পর্ক নয়, থাকবে মানবিক দায়দায়িত্ব, জড়িত থাকবে সম্পত্তির অধিকারও৷ বহু পশ্চিমা দেশে লিভ-ইন নিয়ে আজ আর কেউ মাথা ঘামায় না৷ কিন্তু ভারতীয় সমাজে সেটা মেনে নেয়া সহজ হবে না, বলেন সমাজবিজ্ঞানী অধ্যাপক দেবদাস ভট্টাচার্য৷\nজৈনকা নারী বহু বছর লিভ-ইন করেছিলেন বিবাহিত ও দুই সন্তানের পিতা ভি. কে শর্মার সঙ্গে৷ পরে ভি. কে শর্মা ফিরে যান তাঁর আগের স্ত্রী ও সন্তানদের কাছে৷ লিভ-ইন করা ঐ মহিলা ক্ষতিপূরণের মামলা করলে নিম্ন আদালত খোরপোষ হিসেবে উক্ত ব্যক্তিকে মাসে ২৫ হাজার টাকা করে খোরপোষ দেবার আদেশ দেন৷ কিন্তু উচ্চ আদালতে তা খারিজ হয়ে যায়৷ কারণ শীর্ষ আদালতে মতে, ঐ মহিলা জেনেশুনে বিবাহিত ঐ পুরুষকে লিভ-ইন পার্টনার করেছিলেন৷ কাজেই, চলতি আইনে ঐ লিভ-ইন সম্পর্ক বিবাহ জাতীয় নয়৷ বড় জোর উপ-পত্নী৷ লিভ-ইন সম্পর্ককে বিবাহ জাতীয় বলে গণ্য করতে হলে কয়েকটি মাপকাঠি থাকা জরুরি৷ যেমন কতদিনের সহবাস, গৃহস্থালি ভাগ, আর্থিক ব্যবস্থা, দৈহিক ও মানসিক সম্পর্ক, সন্তান প্রতিপালন, সামাজিকতা ইত্যাদি৷\nকি-ওয়ার্ডস নারী, পুরুষ, সহবাস, লিভ-ইন, খোরপোষ, মহিলা পার্টনার, পুরুষ সঙ্গী, ভারত


প্রতিবন্ধীর স্বপ্ন: হুইল চেয়ারে বাংলাদেশ ভ্রমণ – শীর্ষবিন্দু\nপ্রচ্ছদ/Featured/প্রতিবন্ধীর স্বপ্ন: হুইল চেয়ারে বাংলাদেশ ভ্রমণ\nপ্রতিবন্ধীর স্বপ্ন: হুইল চেয়ারে বাংলাদেশ ভ্রমণ\nঅ্যাডভোকেট শাহানূর ইসলাম সৈকত: যদিও দেশের জাতীয় উন্নয়ন, ক্ষমতায়নসহ সকল কর্মকাণ্ডে অংশগ্রহণে প্রতিবন্ধী ব্যক্তির জন্মগত অধিকার রয়েছে। সামাজিক, পারিবারিক, অর্থনৈতিক ও রাজনৈতিক কর্মকাণ্ডে প্রতিবন্ধী ব্যক্তির অংশগ্রহণ তেমন চোখে পড়ে না।\nমোঃ মহসিন (অনুমতি সাপেক্ষে প্রকাশিত) ১৯৮৭ সালে গাজীপুর জেলার টঙ্গী থানাস্থ মরকুন (পূর্বপাড়া) জন্ম গ্রহন করেন। পিতামাতার প্রথম সন্তান বলে মহসিনের বাবা মা ছিল ভীষন খুশি। কিন্তু তাদের আনন্দ দীর্ঘশ্বাসে পরিনত হয় ছয় মাস বয়সে পোলিও রোগে আক্রান্ত হওয়ায় তিনি যখন স্থায়ীভাবে পঙ্গুত্ব বরণ করেন।\nবাবা মা শিশু বেলায় তাকে বিদ্যালয়ে ভর্তিতে অনীহা প্রকাশ করলেও কোন উচ্চাকাংখ্যা ব্যতীত এক সময় তাকে স্থানীয় একটি প্রথমিক বিদ্যালয়ে ভর্তি করেন। যদিও স্কুলটি তার বাড়ী থেকে পাঁচ মিনিটের হাটার দুরুত্ব, কিন্তু তার কাছে মনে হত অফুরন্ত পথ, কারণ তাকে প্রতিদিন হামাগুড়ি দিয়ে স্কুলে যেতে হত।\nনিজ বাড়ীর পাশে অবস্থিত বিদ্যালয়ে প্রাথমিক পর্যায়ের শিক্ষা সমাপ্ত করতে পারলেও অন্যগ্রামে মাধ্যমিক বিদ্যালয় অবস্থিত হওয়ায় তিনি সেখানে অধ্যয়নের আশা ত্যাগ করেন।\nকিন্তু সৌভাগ্যক্রমে ওই স্কুলের প্রধান শিক্ষক ক্লাশ না করে শুধু পরীক্ষায় অংশগ্রহণের সুযোগ প্রদানের মাধ্যমে তাকে স্কুলে ৬ষ্ঠ শ্রেণীতে ভর্তি করেন। এভাবে তিনি মাধ্যমিক স্কুল সার্টিফিকেট পরীক্ষায় কৃতিত্বের সাথে উত্তীর্ন হন।\nউচ্চ শিক্ষাগ্রহণের প্রচণ্ড ইচ্ছে থাকে সত্বেও পারিবারিক অস্বচ্ছলতা ও সামাজিক/রাষ্ট্রীয় সুযোগের অভাবে তিনি কলেজে ভর্তি হতে পারেননি। ফলে বন্ধ হয়ে যায় তাঁর লেখাপড়া। তাঁকে বেড়িয়ে পড়তে হয় জীবীকার সন্ধানে।\nকিন্তু সমাজের প্রতিকুল পরিস্থিতির কারণে এক সময় তিনি নিজেকে অবাঞ্চিত বিবেচনা করতে শুরু করে।\nএকজন প্রতিবন্ধী ব্যক্তি হিসেবে অন্যন্য সকল প্রতিবন্ধী ব্যক্তির মত তিনি যখন ব্যক্তিগত কাজে বাইরে যেতে চাইত, তাকে গন্তব্যস্থল সমন্ধে আগে খোঁজ খবর নিতে হত যে জায়গাটা তাদের জন্য কতটুকু যাওয়ার জন্য উপযোগী। অনেক সময় শারীরিক সীমাবদ্ধতা কাটিয়ে সব যায়গায় চলাফেরা করাও সম্ভব হয়ে ওঠত না।\nনগরীতে প্রতিবন্ধীরা যেন অলিখিত ভাবে নিষিদ্ধ। নগরীতে চলার পথে সব জায়গা বাঁধা। সব ক্ষেত্রে তাদের প্রতিবন্ধকতা। প্রতিবন্ধী ভাড়া দেবেনা এই অজুহাতে যাত্রী পরিবহন তাদের তুলতে চায়না।\nঅনেক সময় তাদের রাস্তার মাঝখানেই নামিয়ে দেওয়া হয়। নগরীর বাজার, বিপণী বিতান, রাস্তাঘাট, অফিস, আদালত, শিক্ষাপ্রতিষ্ঠান, কর্মক্ষেত্রে সব জায়গায় বাধা।\nমহসীন তার প্রাত্যহিক জীবনের প্রতিটি ক্ষেত্রে বৈষম্যের শিকার হতে হতে এ সমাজে বড় হয়। ফলে সমাজের অন্য সবার মাঝে থেকেও নিজেকে তার আগন্তক মনে হতে থাকে।\nপরিবার থেকে সমাজ, সমাজ থেকে রাষ্ট্র এমন কোনো জায়গা নেই যেখানে তাঁকে সমস্যার সম্মুখীন হতে হয়নি। তার জীবনের পাতা “না” শব্দতে পরিপূর্ন। তার মানবাধিকারও”না” বেষ্টিত। সামাজিক, সাংস্কৃতিক, বিনোদনসহ সকল কর্মকাণ্ড ও স্থানে এই নেতিবাচক শব্দ “না” শ্রবণ করে করে তিনি এখন বড় ক্লান্ত।\nমহসীন একজন মানব সন্তান হিসেবে এই সমাজ ও বিশ্বের অন্তর্গত। তাছাড়া, জাতিসংঘ সার্বজনীন মানবাধিকার ঘোষণাপত্র ও বিভিন্ন আন্তর্জাতিক মানবাধিকার দলিলসহ বাংলাদেশ সংবিধানে সকল নাগরিকের সমান অধিকার ও সুযোগ পাওয়ার নিশ্চয়তা প্রদান করেছে। তাহলে কেন তাঁকে সকল ক্ষেত্রে “না” শ্রবণ করতে হয়? কেন তিনি অন্যান্য মানুষের মত সাধারণ নাগরিক সুবিধা পান না? কেন তিনি আজ তার অধিকার থেকে বঞ্চিত?\n“ডিসেবিলিটি কোন অলংঘনীয় বাঁধা নয়। যথাযথ সমর্থন ও সুযোগের মাধ্যমে প্রতিবন্ধী ব্যক্তি সকল বাধা অতিক্রম করে কার্যকর অংশ গ্রহণের মাধ্যমে দেশের সার্বিক উন্নয়নে দৃষ্ঠান্তমূলক ভূমিকা রাখতে সক্ষম”- এই বিশ্বাসে বলীয়ান মহসীন “প্রতিবন্ধীর জন্য সর্বত্র সহজে প্রবেশগম্যতা” এর দাবীতে একটি সচেতনাতামূলক প্রচারাভিযান পরিচালনা করার স্বপ্ন দেখে।\nহুইল চেয়ারে বিশ্ব ভ্রমণের মাধ্যমে তিনি তার স্বপ্ন সফল করতে চান। বিশ্ব না হোক অন্তত পক্ষে হুইল চেয়ারে সমগ্র বাংলাদেশ ভ্রমনের আগে যেন তার মৃত্যু না হয় সৃষ্টিকর্তার নিকট তিনি সর্বদা এই প্রার্থনা করেন। তার এ স্বপ্ন পুরুনের জন্য প্রয়োজন অনেক অর্থের, যা তার পক্ষে একা যোগার করা সম্ভব নয়। প্রয়োজন আমার আপনার মত যারা সমাজের সকল সাধারণ অধিকার ভোগ করছি তাদের আন্তরিক সহযোগিতা।\nহুইল চেয়ারে সমগ্র বাংলাদেশ ভ্রমণের মাধ্যমে “প্রতিবন্ধীর জন্য সর্বত্র সহজে প্রবেশগম্যতা” শীর্ষক মহসিনের এই সচেতনাতামূলক প্রচারাভিযান পরিচালননায় সকলের আন্তরিক সহযোগিতা কাম্য। জয় হোক মানবতার!!!\nলেখক: মানবাধিকারকর্মী, আইনজীবী ও কলামিস্ট।


প্রকাশ : ১৮ জুন ২০১৯, ২২:০৯\nনির্বাচন কমিশনের (ইসি) সচিব মো. আলমগীর বলেছেন, ইলেকট্রনিক ভোটিং মেশিন (ইভিএম) ছিনতাই ও জোর করে ভোট দেয়ার চেষ্টা ছাড়া পঞ্চম উপজেলা পরিষদ নির্বাচনের শেষ ধাপ বা পঞ্চম ধাপের ভোট ‘খুব ভালো’ হয়েছে।\nতিনি বলেন, ইভিএম মেশিন ছিনতাই ও জোর করে ভোট দেয়ার অভিযোগে কয়েকজনকে গ্রেফতারও করা হয়েছে।\nমঙ্গলবার দেশের ২০টি উপজেলায় সকাল ৯টা থেকে বিকেল ৫টা পর্যন্ত পঞ্চম ধাপের ভোট অনুষ্ঠিত হয়। ভোট শেষে গণমাধ্যমকে নির্বাচন সুষ্ঠু হওয়ার কথা জানান সম্প্রতি ইসি সচিবের দায়িত্ব নেয়া আলমগীর।\nনির্বাচন কেমন হয়েছে জানতে চাইলে ইসি সচিব বলেন, ভালো, খুব ভালো, সুষ্ঠুভাবে নির্বাচন হয়েছে প্রত্যেকটি কেন্দ্রেই। তবে দুই-একটা কেন্দ্রে সামান্য একটু গণ্ডগোল করার চেষ্টা করেছে দুষ্টু লোকজন। কিন্তু তারা সফল হয়নি।\nউদাহরণ দিয়ে তিনি বলেন, ব্রাহ্মণবাড়িয়ার একটি কেন্দ্রে ইভিএম ছিনিয়ে নেয়ার চেষ্টা করেছিল, সেটা পারেনি। তাদের গ্রেফতারও করা হয়েছে। এরপর অল্প কিছুক্ষণের জন্য ভোটগ্রহণ স্থগিত ছিল। ইভিএম রি-ইনস্টল করে আবার ভোটগ্রহণ শুরু করা হয়।\nআলমগীর বলেন, একটা উপজেলায় কিছু লোকজন জোর করে ভোট দেয়ার চেষ্টা করেছিল। তারা পাঁচটা ব্যালট পেপারে জোর করে ভোট দিয়েছিল। ওই পাঁচটা ভোট বাতিল করে দেয়া হয়েছে। তাদের গ্রেফতারও করা হয়েছে।\nএ বিষয়ে ইসি সচিব বলেন, আমাদের চারটা উপজেলার সবগুলো কেন্দ্রে ইভিএমে ভোট হয়েছে। ইভিএম কেন্দ্রগুলোর ভোট যদি রাত ৮টার পরে ফল পাই, তাহলে আমরা এই মন্তব্য করতে পারব যে, দেরি হচ্ছে কেন? আগের সময়ের কথা বলতে পারব না। এবার দেখেন কী হয়।\n>>পঞ্চম ও শেষ ধাপে ২০ উপজেলায় ভোটগ্রহণ চলছে


‘পদ্মাবতী’ মুক্তি পেলে জ্বালিয়ে দেওয়া হবে প্রেক্ষাগৃহ ! | Entertainment - News18 Bangla, Today's Latest Bengali News\n‘পদ্মাবতী’ মুক্তি পেলে জ্বালিয়ে দেওয়া হবে প্রেক্ষাগৃহ !\nট্রেলার মুক্তি পাওয়ার পর থেকেই গোটা বলিউড এখন যে ছবিকে নিয়ে আলোচনায় মত্ত ৷ তা হল সঞ্জয়লীলা বনশালি-র ‘পদ্মাবতী’ !\nUpdated:Oct 17, 2017 02:21 PM IST\n#জয়পুর: ট্রেলার মুক্তি পাওয়ার পর থেকেই গোটা বলিউড এখন যে ছবিকে নিয়ে আলোচনায় মত্ত ৷ তা হল সঞ্জয়লীলা বনশালি-র ‘পদ্মাবতী’ ! দীপিকা পাড়ুকোন, রণবীর সিং, শাহিদ কাপুরের লুক দেখার পর থেকেই দর্শক অধীর অপেক্ষায় এই ছবি নিয়ে ৷ কিন্তু পরিচালক সঞ্জয়লীলা বনশালির দুশ্চিন্তা এখনও কমেনি ৷ সেই ছবির শ্যুটিং থেকে শুরু হওয়া নানা সংগঠনের হুমকি রীতিমতো কপালে ভাঁজ ফেলেছে বনশালির ৷ আর ট্রেলার মুক্তি হওয়ার পর নতুন এক রাজপুত সংগঠন স্পষ্টই জানিয়েছেন, অনুমতি ছাড়া রাজস্থানে পদ্মাবতী মুক্তি পেলে আগুন লাগিয়ে দেওয়া হবে প্রেক্ষাগৃহে ! সংগঠনের তরফ থেকে জানানো হয়েছে বনশালি যদি তার ছবিতে আলাউদ্দিন খলজি ও পদ্মাবতীর মধ্যে কোনও ধরণের প্রেমের সম্পর্ক দেখান, তাহলে প্রতিবাদ হবে চরমে !\nFirst published: 02:21:54 PM Oct 17, 2017


পাথরবীহিন রেলপথ মরণফাঁদে পরিনিত হয়েছে\nHome news পাথরবীহিন রেলপথ মরণফাঁদে পরিনিত হয়েছে\nপাথরের টেন্ডার ও মালামাল ক্রয়ে ইশারায় নির্ধারিত হচ্ছে কে টেন্ডার পাবে।\nপাথরবীহিন রেলপথ মরণফাঁদে পরিনিত হয়েছে । রেললাইনে প্রয়োজনীয় পাথর না থাকায় রেলপথ যেন মরণফাঁদে পরিণত হয়েছে। কোথাও আবার পাথরের ছিটেফোঁটাও নেই, কোথাও শুধু মাটির ওপরে পড়ে আছে রেললাইন। পাথরবিহীন রেললাইনে উনিশ থেকে বিশ হলেই ট্রেন লাইনচ্যুতির ঘটনা হচ্ছে। এতে প্রাণহানিসহ লোকসান গুনতে হচ্ছে। কিন্তু রেল কর্তৃপক্ষের কোনো মাথাব্যথা নেই বলে অভিযোগ।\nপূর্বাঞ্চল রেলের প্রধান প্রকৌশলী মো. সুবক্তগীন বলেন, গত অর্থবছরে পূর্বাঞ্চল রেললাইনে ৮ লাখ ঘনফুট পাথর ফেলা হয়েছে। এ যেন মহাসাগরে এক ফোঁটা পানি ফেলানোর মতো ঘটনা। চাহিদার তুলনায় এটি মাত্র ৫ থেকে ৬ শতাংশ। চলতি অর্থবছরে আমাদের লক্ষ্যমাত্রা প্রায় ২০ লাখ ঘনফুট পাথর ফেলা। এটাও প্রয়োজনের তুলনায় খুবই সামান্য। গত অর্থবছরে প্রায় ৩৫ কোটি টাকার পাথর ফেলা হয়েছে। এবার লক্ষ্যমাত্রা প্রায় ৭৫ কোটি টাকা। লাইনে নির্ধারিত পাথর দিতে হলে কোটি কোটি টাকার প্রয়োজন। পর্যায়ক্রমে পাথর ফেললেও আগামী ১০ বছর সময় লাগবে। কারণ পাথর স্বল্পতা দীর্ঘদিনের। বর্তমান সরকার রেলে বরাদ্দ বাড়াচ্ছে-বরাদ্দ পেলে ধীরে ধীরে নির্ধারিত পাথর ফেলা সম্ভব হবে।\nএ প্রসঙ্গে রেলপথমন্ত্রী মো. নুরুল ইসলাম সুজন বলেন, নতুন প্রকল্প গ্রহণ ও বাস্তবায়নের সঙ্গে রেলপথকেও গুরুত্ব দেওয়া হচ্ছে। যাত্রীসেবা বাড়াতে অত্যাধুনিক ট্রেন চালানো হচ্ছে। তিনি বলেন, তবে নির্ধারিত গতিতে ট্রেন চালানো সম্ভব হচ্ছে না। কারণ রেলপথের সমস্যা পুরোনো। রেলপথ সংস্কার ও পাথর দেওয়ার বিষয়ে বরাদ্দ বাড়ানো হচ্ছে। বর্তমানে প্রায় শতভাগ পাথর আমদানি করতে হচ্ছে। লাইনে পাথর ফেলা শুরু হয়েছে। আগামীতে বরাদ্দ আরও বাড়ানো হবে। এছাড়া পাথর দেওয়া নিয়ে টেন্ডার, লাইনে পাথর ফেলা এবং সংশ্লিষ্টদের কোনো অনিয়ম-দুর্নীতির তথ্য-উপাত্ত পেলে কাউকে ছাড় দেওয়া হবে না।\nPrevious articleমুন্সিগঞ্জে নির্বাচনী সহিংসতায় নিহত ১ আহত ১০\nNext articleপ্রচারণায় ব্যস্ত হাসাইল বানারী ইউনিয়নের চেয়ারম্যান প্রার্থী নুরুজ্জামান দেওয়ান


nation News : BJP ছেড়ে পঞ্জাবে AAP-এর মুখ সিধু? - Navjot Singh Sidhu resigns from Rajya Sabha | Eisamay\nNavjot Singh Sidhu resigns from Rajya Sabha\nBJP ছেড়ে পঞ্জাবে AAP-এর মুখ সিধু?\nEiSamay.Com | Updated: 18 Jul 2016, 03:48:00 PM\nবাদল অধিবেশনের প্রথম দিনেই গেরুয়া শিবিরকে জোরালো ধাক্কা দিয়ে রাজ্যসভা থেকে পদত্যাগ করলেন শীর্ষ BJP সাংসদ নভজ্যোত সিং সিধু।\nএই সময় ডিজিটাল ডেস্ক: বাদল অধিবেশনের প্রথম দিনেই গেরুয়া শিবিরকে জোরালো ধাক্কা দিয়ে রাজ্যসভা থেকে পদত্যাগ করলেন শীর্ষ BJP সাংসদ তথা জনপ্রিয় ক্রিকেট ধারাভাষ্যকার নভজ্যোত সিং সিধু। অসমর্থিত সূত্রের খবর, দলীয় কার্যকলাপে বিরক্ত সিধু আগামী বছর পঞ্জাবের বিধানসভা নির্বাচনে আম আদমি পার্টির হয়ে লড়তেই সাংসদ পদ থেকে পদত্যাগের সিদ্ধান্ত নিয়েছেন। এবার অপেক্ষা তাঁর দলত্যাগের।\nরাজনৈতিক মহলে জোর খবর, খুব শিগগিরই আম আদমি পার্টির হয়ে প্রচার শুরু করে দেবেন ৫২ বছর বয়সি প্রাক্তন এই ক্রিকেটার। অনেকের মনে করছেন, সিধুই পঞ্জাবে আপের মুখ্যমন্ত্রী পদপ্রার্থী হতে চলেছেন।\nচলতি বছর এপ্রিল মাসেই রাজ্যসভায় মনোনীত হয়েছিলেন সিধু। ২০১৪ সাধারণ নির্বাচনে দলীয় নির্দেশে তাঁর অমৃতসরের আসনটি অরুণ জেটলিকে ছেড়ে দিতে হয়। গত ১০ বছর ধরে তাঁর জেতা আসনে পরাজিত হন জেটলি। ঘনিষ্ঠ মহলে দলের এই সিদ্ধান্তের বিরুদ্ধে ক্ষোভও প্রকাশ করেছিলেন এই ক্রিকেট ধারাভাষ্যকার।\nসংবাদমাধ্যমে খবর, সিধুর স্ত্রী নভজ্যোতও খুব শিগগিরই ইস্তফা দেবেন পঞ্জাবের বিধায়কের পদ থেকে। বর্তমানে তিনি আকালি দল-BJP সরকারের সংসদীয় সচিব। চলতি বছরের গোড়ার দিকেই ফেসবুকে নিজের পদত্যাগের কথা ঘোষণা করেছিলেন সিধুর স্ত্রী। পরে তিনি সিদ্ধান্ত পরিবর্তন করেন।\nবাদল অধিবেশনের শুরুতেই ঝড় সংসদে, ধর্নায় তৃণমূল পরের খবর\nWeb Title : Navjot Singh Sidhu resigns from Rajya Sabha


মিয়ানমারের সাথে বাংলাদেশের যুদ্ধ অবশ্যম্ভাবী! | BD24Live.com\nমেজর জেনারেল (অব.) মো. আব্দুর রশীদ\nপ্রকাশিত: ০৪:৩৮ অপরাহ্ণ, ১৬ ফেব্রুয়ারি ২০১৯\nমিয়ানমার কী বাংলাদেশের সাথে যুদ্ধে জড়াতে চাচ্ছে, তবে কেন তারা বার বার সেন্টমার্টিনকে নিজেদের মানচিত্রে দেখায়? এ নিয়ে খোদ প্রশ্ন তুললেন নিরাপত্তা বিশ্লেষক মেজর জেনারেল (অব.) মোঃ আব্দুর রশীদ। তিনি বলেন, মিয়ানমার সেন্টমার্টিনকে তাদের মানচিত্রে বার বার সংযুক্ত করে প্রকাশ করছে। যা আন্তর্জাতিক নিয়মের সুস্পষ্ট লঙ্ঘন। তারা কাগজে কলমে সেন্টমার্টিনকে দখল দেখানোর চেষ্টা করছে। তারা যদি সত্যি সত্যি সেন্টমার্টিনকে দখল করতে আসে তাহলে বাংলাদেশ নিশ্চই বসে থাকবে না। তাদের (মিয়ানমার) সাথে যুদ্ধ অবশ্যম্ভাবী বলেছেন নিরাপত্তা বিশ্লেষক মেজর জেনারেল (অব.) মোঃ আব্দুর রশীদ।\nসম্প্রতি এক বেসরকারি টেলিভিশনের টকশো অনুষ্ঠানে নিরাপত্তা বিশ্লেষক মেজর জেনারেল মোঃ আব্দুর রশীদ (অব.) এসব কথা বলেন।\nএদিকে ইতোমধ্যে মিয়ানমারের ভারপ্রাপ্ত রাষ্ট্রদূতকে ডেকে কড়া ভাষায় প্রতিবাদ জানিয়েছে বাংলাদেশের পররাষ্ট্র মন্ত্রণালয়।\nআব্দুর রশীদ বলেন, মিয়ানমার সরকার তাদের মানচিত্রে সেন্টমার্টিনকে বার বার প্রদর্শন করছে। এটি আন্তর্জাতিক আইনের সুস্পষ্ট লঙ্ঘন এবং বাংলাদেশেকে তারা চরম ভাবে উস্কানি দিয়ে যাচ্ছে। এটা তাদের দূরভিসন্ধি হতে পারে। তাদের লক্ষ্য হচ্ছে উস্কানির মধ্যমে বাংলাদেশের সঙ্গে একটা বিভেদ সৃষ্টি করা। কারণ রোহিঙ্গা সমস্যা নিয়ে মিয়ানমার আন্তর্জাতিক চাপে রয়েছে। সেই চাপ থেকে বিশ্বের দৃষ্টি অন্যদিকে ঘোরানোর জন্য তারা একের পর এক উস্কানিমূলক কাজ করে যাচ্ছে। যদিও তাদের ভারপ্রাপ্ত হাইকমিশনারকে ডেকে তীব্র প্রতিবাদ জানানোর পর তারা বলেছে, আর এরকম ভুল হবে না। এর পূর্বেও তারা এমন কাজ করেছে।\nজেনারেল রশীদ বলেন, সত্যি কথা বলতে কী, মিয়ানমারে কার্যত সেনা শাসনই চলছে। এ থেকে তারা বের হতে পারেনি। এছাড়া দেশটির অভ্যন্তরে জাতিগত বিভেদ রয়েছে। বিভিন্ন প্রদেশে যুদ্ধাবস্থায় আছে দেশটির সেনাবাহিনী। তার মধ্যে রোহিঙ্গা সমস্যা প্রধান। কেননা তাদের সরকার রোহিঙ্গা সমস্য সমাধানে আন্তরিক নই। মিয়ানমার সেনাবাহিনীর সাথে বিভিন্ন গোষ্ঠির সমস্যা লেগেই থাকে। এরকম বহুবিদ সমস্যা নিয়ে তারা সর্বদা চাপে থাকে। আন্তর্জাতিক মহলের দৃষ্টি ভিন্ন দিকে প্রবাহিত করতে তারা বিভিন্ন অপকৌশল অবলম্বন করছে। তাদের লক্ষ্য একটাই, রোহিঙ্গা ইস্যুটা যেন আন্তর্জাতিক মহল থেকে হারিয়ে যায়।\nআব্দুর রশিদ বলেন, মিয়ানমার কাগজে কলমে দাবি করার চেষ্টা করছে সেন্টমার্টিন তাদের কিন্তু মিয়ানমার দখল নিতে আসেনি? কারণ তারা খুব ভাল করে জানে এটা (সেন্টমার্টিন) তাদের নই। বাংলাদেশ প্রতিবেশি রাষ্ট্রের সঙ্গে ভালো সম্পর্ক বজায় রাখতে বদ্ধপরিক। সে জন্য বাংলাদেশ আন্তর্জাতিক আদালতের মাধ্যমে তাদের বিরুদ্ধে মামলা করে সমুদ্রসীমা বিজয় করেছে। এখন যদি তারা সেন্টমার্টিন দখল করতে আসে, তবে যুদ্ধ অবধারিত। বাংলাদেশ হাত গুটিয়ে বসে থাকবে না। কারণ বাংলাদেশ বীরের জাতি। মহান মুক্তিযুদ্ধের মাধ্যমে ১৯৭১ সালে বাংলাদেশ স্বাধীন হয়েছে। এটা ভুললে চলবে না মিয়ানমারকে।\nজেনারেল রশীদ বলেন, বিশ্বের অন্যতম শ্রেষ্ট জওয়ানরা আমাদরে সশস্র বাহিনীতে কর্মরত। বাংলাদেশকে যুদ্ধের জন্য প্রস্তুত থাকতে হবে। যেকোন পরিস্থিতি মোকাবেলা করার মতো শক্তি বাংলাদেশের রয়েছে। বাংলাদেশ সেনাবাহিনীর প্রস্তুতি রয়েছে বলেও জানান তিনি।\nযে দুই প্রজাতির মশা ডেঙ্গু ছড়াচ্ছে\nআসাম থেকে বাঙালি তাড়াও, এটাই কি এনআরসির উদ্দেশ্য?


বিজেপির উপচে পড়া জনসভায়, সততার প্রতীকে একটি জিজ্ঞাসা চিহ্ন এঁকে দিলেন মুকুল | Channel Hindustan\nHome / TRENDING / বিজেপির উপচে পড়া জনসভায়, সততার প্রতীকে একটি জিজ্ঞাসা চিহ্ন এঁকে দিলেন মুকুল\nবিজেপির উপচে পড়া জনসভায়, সততার প্রতীকে একটি জিজ্ঞাসা চিহ্ন এঁকে দিলেন মুকুল\n10/11/2017\tTRENDING, অথ রাজনীতি কথা, হেড লাইন্স\nরাজ্য জুড়ে মমতা বন্দ্যোপাধ্যায়ের ছবি ও নীচে লেখা ‘সততার প্রতীক’। শেষ কয়েক বছরে রাজ্যের মানুষের এই দৃশ্য অতি পরিচিত। শুক্রবার, রাণী রাসমণি রোডে বিজেপির সভায় দাঁড়িয়ে, ‘সততার প্রতীক’, এই শব্দবন্ধের পাশে একটি জিজ্ঞাসা চিহ্ন বসিয়ে দিলেন মুকুল রায়!\nএদিন মুকুল বলেন, কোনও সৎ উদ্দেশ্য নিয়ে যুব বিশ্বকাপের প্রচার করেনি মমতার সরকার। রাজ্য জুড়ে ‘বিশ্ব বাংলা’ ব্র্যান্ডের নামে প্রচার করে অভিষেক বন্দ্যোপাধ্যায়ের ব্যবসা হয়েছে বলে অভিযোগ করলেন মুকুল রায়। বিশ্ববাংলা ব্র্যান্ড কোনও সরকারি সংস্থা নয়, এই সংস্থা সম্পূর্ণ ব্যাক্তিগত মালিকানাধীন। এই সংস্থার মালিক অভিষেক বন্দ্যোপাধ্যায়। কেন তাঁর সংস্থাকে বিনা টেন্ডারে বরাত দেওয়া হল তা নিয়ে প্রশ্ন তোলেন মুকুল। দলের মুখপত্র জাগো বাংলা নিয়েও একইরকম তথ্য ফাঁস করলেন মুকুল। প্রমাণ হিসেবে ফাইল থেকে কাগজ বার করে দেখালেনও। তাঁর বক্তব্য জাগো বাংলার মালিকও অভিষেক। মুখ্যমন্ত্রী ও তাঁর ভাইপোর বিরুদ্ধে অভিযোগ তুলেই থেমে থাকেননি তিনি। তাঁর বাক্যবাণ থেকে বাদ যাননি দলের মহাসচিব পার্থ চট্টোপাধ্যায়ও। প্রয়াগ সহ একাধিক চিটফান্ডের সঙ্গে যে দলের মহাসচিবের সংযোগ আছে সেই ‘প্রমাণও’ তুলে ধরেন মুকুল রায়। তৃণমূলের দুর্নীতি সংক্রান্ত আরও রসদ যে তাঁর কাছে আছে তা বুঝিয়ে মুকুল বলেন, “এতো তিন পাতার দুর্নীতি প্রকাশ করলাম। এরপর এক লাখ সমর্থকের জনসভাতে আরও বৃহৎ দুর্নীতি প্রকাশ করবো”। শুক্রবারের বিজেপির জনসভায মুকুলের অনেক নিচু তলার কর্মী বিজেপিতে নাম লেখালেন।\nঅন্যদিকে, বিশ্ববাংলা ব্র্যান্ড নিয়ে মুকুলের অভিযোগ খণ্ডাতে আসরে নামলেন রাজ্যের স্বরাষ্ট্র সচিব। নবান্নে এক সাংবাদিক বৈঠকে রাজ্যের স্বরাষ্ট্রসচিব বলেন , বিশ্ববাংলা ব্র্যান্ড কোনও ব্যক্তির ব্যক্তিগত মালিকানাধীন নয়। এটি মুখ্যমন্ত্রীর মস্তিষ্ক প্রসূত। বিশ্ববাংলার কপিরাইট কোনও ব্যক্তিকেই দেওয়া হয়নি বলে জানান স্বরাষ্ট্রসচিব।\n“একটি রাজনৈতিক দলের সভা থেকে যা বলা হয়েছে তা ঠিক নয়”, মুকুলের বক্তব্য প্রসঙ্গে সাংবাদিক বৈঠকে এমনটাই জানান তিনি। “ভুল তথ্য দেওয়ার অপরাধে মুকুল রাযের বিরুদ্ধে সরকার কি ব্যাবস্থা গ্রহন করবে?” এই প্রশ্নের কোনও উত্তর অবশ্য দেননি স্বরাষ্ট্র সচিব।\nPrevious মুকুলের দ্বিতীয় ইনিংস, দেখুন দেবক বন্দ্যোপাধ্যায়ের সঙ্গে\nNext আই লিগের সূচী প্রকাশ না হওয়ার কারণটা কি জানেন? ক্লিক করুন, দেখে নিন।


মণিপুরে জঙ্গি ডেরা গুঁড়িয়ে দিল সেনা, উদ্ধার প্রচুর অস্ত্র!\nহোমNORTHEASTমণিপুরে জঙ্গি ডেরা গুঁড়িয়ে দিল সেনা, উদ্ধার প্রচুর অস্ত্র!\nউত্তর-পূর্ব ভারতে গোপনে শক্তি বাড়াচ্ছে জঙ্গি সংগঠন এনএসসিএন (আইএম)। গোয়েন্দা সূত্রে দীর্ঘদিন ধরেই এই খবর আসছিল স্বরাষ্ট্র মন্ত্রকের কাছে। অবশেষে ওই জঙ্গি গোষ্ঠীর গোপন ডেরায় হানা দিয়ে শিবির গুঁড়িয়ে দিল ভারতীয় সেনা। সেই সঙ্গে প্রচুর অস্ত্রশস্ত্রও উদ্ধার করল জওয়ানরা।\nসূত্রের খবর, ওই গোপন অভিযান থেকে উদ্ধার হয়েছে এমআই-১৬ মার্কিন অ্যাসল্ট রাইফেল, ১৫০ রাউন্ড গুলি-সহ প্রচুর আগ্নেয়াস্ত্র। আটক করা হয়েছে এক জঙ্গিকেও।\nসেনা সূত্রে খবর, ফের সক্রিয় হয়েছে জঙ্গি সংগঠন এনএসসিএন (আইএম)। মণিপুরের বিস্তীর্ণ অংশে ভিত শক্ত করছে তারা। মণিপুর-সহ উত্তর-পূর্বের রাজ্যগুলির গ্রামেগুলিতে তোলাবাজি ও লুটপাট চালাচ্ছে তারা। সাধারণ মানুষের উপর অকথ্য অত্যাচার চালাচ্ছে।\nজানা গিয়েছে, এই খবর পেয়ে গত ৫ জুলাই গভীর রাতে মণিপুরের কেকরু নাগা গ্রামে অভিযান চালায় সেনা বাহিনীর জওয়ানরা। সেখানেই এনএসসিএন (আইএম)-র গোপন ডেরার সন্ধান পান তারা। উদ্ধার হয় বিপুল সংখ্যক অস্ত্রশস্ত্র ও জঙ্গি সংগঠনের পোশাক-আশাক। অস্ত্রদ্ধারের পর জঙ্গি ডেরায় আগুন ধরিয়ে দেওয়া হয়।\nসেনার অনুমান, সন্ত্রাসদমন অভিযানের খোঁজ আগেভাগেই পেয়ে গিয়েছিল জঙ্গিরা। তাই তড়িঘড়ি ঘাঁটি থেকে চম্পট দেয় তারা। সূত্রের খবর, গ্রামবাসীদের মধ্যে মিশে যাওয়ার চেষ্টা করে তারা। তবে শেষরক্ষা হয়নি। এই পালানোর সময়ই সেনার হাতে পাকড়াও হয় এক এনএসসিএন (আইএম) জঙ্গি। সেনা সূত্রে খবর, উত্তর-পূর্বে আর কোথায় কোথায় জঙ্গিরা এমন গোপন আস্তানা গড়ে তুলেছে সেই খোঁজ চালানো হচ্ছে।\nপ্রসঙ্গত, ১৯৮০ সালে থুইংগালেং মুইভা ও ইসাক চিসি সু-র নেতৃত্বে এনএসসিএন (আইএম) নামক জঙ্গিগোষ্ঠীটি তৈরি হয়। তখন থেকেই মণিপুরে সক্রিয় ছিল এই জঙ্গিগোষ্ঠী। ২০১৫ সালে কেন্দ্রের সঙ্গে একটি সংঘর্ষবিরতি চুক্তি স্বাক্ষর করে এই গোষ্ঠী। সেই চুক্তি অনুযায়ী নির্দিষ্ট ক্যাম্পের বাইরে অস্ত্র নিয়ে যাওয়ার অনুমতিই নেই জঙ্গি গোষ্ঠীর সদস্যদের। কিন্তু চুক্তি লঙ্ঘন করে গোপনে উত্তর-পূর্বে শক্তি বাড়ানোর চেষ্টা করছিল ওই জঙ্গি গোষ্ঠী।


আপনি এমন কী হয়েছেন,নিজেকে কী মনে করেন,ড.কামালকে সিইসি - Rajshahi News24 | রাজশাহী নিউজ 24 আপনি এমন কী হয়েছেন,নিজেকে কী মনে করেন,ড.কামালকে সিইসি - Rajshahi News24 | রাজশাহী নিউজ 24\nআপনি এমন কী হয়েছেন,নিজেকে কী মনে করেন,ড.কামালকে সিইসি\nনিউজ ডেক্স : নিজেদের প্রার্থী ও নেতাকর্মীদের প্রচার-প্রচারণায় বাধা, হামলার বিষয়ে অভিযোগ জানাতে ড. কামাল হোসেনের নেতৃত্বে জাতীয় ঐক্যফ্রন্টের নেতারা নির্বাচন কমিশনে গিয়েছিলেন। সেখানে প্রধান নির্বাচন কমিশনারসহ অন্য কমিশনারদের সঙ্গে বৈঠকে উত্তপ্ত বাক্য বিনিময় হয়েছে। এক পর্যায়ে বৈঠক থেকে বের হয়ে যান ঐক্যফ্রন্টের নেতারা।\nবৈঠক সূত্রে জানা যায়, মঙ্গলবার দুপুরে আগারগাঁওয়ে নির্বাচন ভবনে এই বৈঠক অনুষ্ঠিত হয়। বৈঠকে বিভিন্ন বিষয়ে আলোচনা হয়। এক পর্যায়ে আইনশৃঙ্খলা বাহিনী নিয়ে ড. হোসেনের এক মন্তব্যের জবাবে তাকে উদ্দেশ্য করে সিইসি কেএম নূরুল হুদা বলেন, ‘আপনি এমন কী হয়েছেন যে, পুলিশকে লাঠিয়াল-জানোয়ার বলছেন? নিজেকে কী মনে করেন?’\nবের হওয়ার পর ঐক্যফ্রন্ট ও বিএনপি নেতারা সিইসির বিরুদ্ধে পক্ষপাতমূলক ও অশোভন আচরণের অভিযোগ তোলেন। ঘটনার বর্ণনা দিয়ে প্রতিনিধি দলের সদস্য জাফরুল্লাহ চৌধুরী বলেন, ‘ড. কামাল হোসেন তার বক্তব্যে সিইসির উদ্দেশে বলেন, আপনি বর্তমানে প্রধান বিচারপতির চেয়েও শক্তিশালী ভূমিকা পালন করতে পারেন। আপনি ইচ্ছা করলে জানোয়ার-লাঠিয়াল পুলিশ বাহিনীকে নিয়ন্ত্রণ করতে পারেন। আপনার এই লাঠিয়াল পুলিশ বাহিনী আমাদের মিটিং মিছিল কিছুই করতে দিচ্ছে না। এমনকি বেলা দুইটার পর মাইক ব্যবহারের জন্য আমাদের নির্দেশনা দিয়েছে। কিন্তু আওয়ামী লীগ ও তার জোটের লোকেরা নিয়ম-কানুন না মেনে পুলিশের সহায়তায় প্রচার চালিয়ে যাচ্ছে। পুলিশ ও আওয়ামী লীগের গুন্ডা বাহিনী আমাদের ওপর হামলা করছে। আমাদের প্রার্থীদের জীবনের দাম না থাকলেও কর্মীদের জীবনের দাম রয়েছে। তাদের তো সেভ করতে হবে।’\nবৈঠক শেষে বেরিয়ে ঐক্যফ্রন্টের মুখপাত্র ও বিএনপি মহাসচিব মির্জা ফখরুল ইসলাম আলমগীর বলেন, ‘সিইসি জাতীয় নেতৃবৃন্দের সঙ্গে অশোভন আচরণ করেছেন। সরকার ও ইসি মিলে নির্বাচন বানচাল করতে চাইছে। এখন সিদ্ধান্ত জনগণের হাতে।’


প্রকাশিত : ১৯:৩৮ ১২ জুলাই ২০২০\t| আপডেট: ১৯:৩৯ ১২ জুলাই ২০২০\nকরোনা ভাইরাসের টিকা বা কার্যকর কোন ওষুধ সহসাই আবিষ্কার হবে কিনা হলফ করে বলা মুশকিল। হলেও তা আমাদের মতো দেশে দ্রুত আসবে কিনা তাও অনিশ্চিত। কেননা, টিকার ভেতর অবধারিতভাবে থাকবে অর্থনীতি ও রাজনীতির কঠিন ও কুটিল থাবা। টিকা বা ওষুধ এদেশে আসলেও অধিকাংশ মানুষের নাগালের মধ্যে পৌঁছাবে কিনা আগে ভাগেই বলা কঠিন। কারণ যাদের মৃত্যুভয় বেশি, যাদের অঢেল সম্পদ আছে তারা প্রত্যেকে নিজ নিজ পরিবারের জন্য মাথাপিছু শ’খানেক টিকা বা ওষুধ রেখে তারপর হয়তো দয়াকরে দেশের আপামর জনসাধারণের জন্য উন্মুক্ত করবেন।\nকথাটি হয়তো বিত্তশালীদের শুনতে খারাপ লাগতে পারে, কিন্তু এই দুর্যোগ পরিস্থিতির একদম শুরুতে আমরা দেখেছি, কিভাবে ধনবানরা নিত্যপ্রয়োজনীয় দ্রব্য কিনে বাসার মধ্যে গুদামজাত করেছেন। তারা তখন ভাবেননি, এই লাগাম ছাড়া কেনাকাটার মাধ্যমে যে কৃত্রিম সংকট তারা তৈরি করলেন, তার প্রায়শ্চিত্ত করতে হয়েছে নিম্ন আয়ের মানুষকেই। দরিদ্র, নিম্নবিত্ত ও মধ্যবিত্ত মানুষরাই খাদ্য সংকটে পড়েছেন। কাজেই টিকা আসলেও যে তা নিম্ন আয়ের মানুষরা সহজেই পেয়ে যাবেন বা দরিদ্র জনগোষ্ঠী বিনা আয়াসে আয়ত্ত করবেন –এমন ভাবনা মুলতুবি রাখাই আপাতত বুদ্ধিমানের কাজ।\nতাই বৃহত্তর জনগোষ্ঠীকে আরও অনেক দিন (হয়তো বাকি জীবনই) করোনার সাথে বসবাসের প্রস্তুতি নিতে হবে। যেমন বসবাস আমরা করছি সর্দি, কাশি, ইনফ্লুয়েঞ্জার সাথে। ইকোনমিস্টের গত ৪ জুলাই সংখ্যায় এমআইটির এক গবেষণা প্রতিবেদনের উল্লেখ করে বলা হয়েছে যে, ২০২১ সালের মাঝামাঝি করোনায় আক্রান্তের সংখ্যা বেড়ে দাঁড়াতে পারে ৩৫-৬০ কোটি মানুষে! আরো বেশি হতে পারে। বা কমও হতে পারে। এর মাঝে যে টিকা বা ওষুধ বের হবেই এমন কোন জোরালো আলামত নেই। যতক্ষণ পর্যন্ত করোনার কোনো কার্যকর ওষুধ না বেরোচ্ছে ততক্ষণ পর্যন্ত আমাদের নির্ভর করতে হবে করোনা মোকাবেলার নিজস্ব প্রস্তুতির ওপর।\nকরোনা ভাইরাসের কারণে ইউরোপে, যুক্তরাষ্ট্রে প্রাথমিক মৃত্যুর যে হার এর মূল কারণ ছিল আতঙ্ক। আর তার পরের কারণ হচ্ছে, তাদের সমাজ ব্যবস্থার অমানবিকতা। স্পেন এবং ইটালিতে ওল্ড এজ হোমের সেই বয়স্ক মানুষগুলোকে জেনেশুনেই সমস্ত চিকিৎসার সুযোগ থেকে বঞ্চিত করা হয়েছিল। নির্দেশনা ছিল যে, এদের চিকিৎসার চেষ্টা করার প্রয়োজন নাই। স্পেনে এ অমানবিক নির্দেশনাই বয়স্কদের মৃত্যুর প্রধান কারণ। যুক্তরাষ্ট্রেও আতঙ্কের কারণে সেখানে দিনে তিন হাজার মানুষও মারা গেছে! আর এখন আতঙ্ক কমে আসায় দিনে গড় মৃত্যুর সংখ্যা হাজারের নিচে।\nএকজন মানুষের সবচেয়ে বড় শক্তি হচ্ছে- তার দেহের রোগ প্রতিরোধ ক্ষমতা বা তার ইমিউন সিস্টেম। আর ইমিউন সিস্টেমের সবচেয়ে বড় শত্রু হচ্ছে- আতঙ্ক। যখন মানুষ আতঙ্কিত হয় বা ভয় পেয়ে যায়, তখন তার ইমিউন সিস্টেম অকার্যকর হয়ে যায়। এবং করোনা সংক্রান্ত প্রাথমিক যে মৃত্যু সেটার প্রধান কারণ ছিল করোনা আতঙ্ক। যদিও করোনাকে যেভাবে প্রাণঘাতী বলা হচ্ছে, করোনা সেইরকম প্রাণঘাতী মহামারি নয়। মৃত্যুর হার, সুস্থতার হার ও আক্রান্তের হার দেখলেই আমাদের কাছে বিষয়টি পরিষ্কার হয়ে যায়।\nসবদিক মিলিয়েই এখন করোনা মোকাবেলার দায়িত্ব নিজেকে নিতে হবে। যথাযথ স্বাস্থ্যবিধি অনুসরণ করতে হবে। যেখানে সেখানে থুতু ফেলার প্রাচীন বদভ্যাস ত্যাগ করতে হবে। এখনও রাস্তা ঘাটে দেখা যায়, মানুষ মাস্ক খুলে খোলা বাতাসে আরাম করে হাঁচি দিচ্ছে, তারপর আবার মাস্ক পরে নিচ্ছে। নাক ঝাড়ছে যেখানে সেখানে। হাঁচি-কাশির সময় রুমাল, টিস্যু ব্যবহার করা সব সময়েরই শিষ্টাচার। এই শিষ্টাচার পালন করতে হবে। এ ব্যাপারে সামাজিক সচেতনতা সৃষ্টি করতে হবে। কারণ, আমরা অধিকাংশ ক্ষেত্রেই এগুলো পালনের বিষয়ে আন্তরিক নই। পাশাপাশি, সর্দি-কাশির জন্যে স্বাভাবিক প্রতিষেধক ভাপ নেওয়া আর গরম পানি দিয়ে গার্গল- এসব করতে হবে।\nএখন ইউরোপের ডাক্তাররাই বলছেন, তাদের গবেষণা রিপোর্টই বলছে- এই লবণ পানি গার্গল সর্দি-কাশিতে যে রকম কার্যকর; করোনার ক্ষেত্রেও একইভাবে কার্যকর। কালিজিরা, মধু, রসুন -এসব নিয়মিত খাওয়া খুবই উপকারী, নিজের ভেতর রোগ প্রতিরোধ ক্ষমতা বাড়ানোর জন্য। দেহের যত্ন নেয়া, পরিচ্ছন্নতা ও স্বাস্থ্যবিধি অনুসরণ, যোগ ব্যায়াম, প্রাণায়াম ইত্যাদি নিয়মিত করলে খুব সফলভাবেই আমরা করোনার বিরুদ্ধে লড়াই করতে পারব।\nশেষ করার আগে ছোট্ট একটি বিষয় তুলে ধরি। যারা এখনো ঘরের মধ্যে আতঙ্কিত জীবন কাটাচ্ছেন; তাদের জন্য আতঙ্কমুক্ত হয়ে ঘর থেকে বেরিয়ে আসা জরুরি এখন। যারা এসি রুমে থাকেন প্রত্যেকদিন দরজা-জানালাগুলো খুলে দেয়া উচিত। বাইরের বাতাস, গরম বাতাস ঢোকার সুযোগ দেয়া দরকার। কারণ ঠান্ডা আবহাওয়া, ঠান্ডা বাতাস করোনার জীবাণুকে দীর্ঘক্ষণ জীবিত রাখতে পারে। করোনার ওপরে যেহেতু চর্বির একটা প্রলেপ আছে, এই প্রলেপের জন্যে সবচেয়ে বেশি উপযোগী হচ্ছে ঠান্ডা আবহাওয়া। অতএব এসি রুমের মধ্যে আটকে না থেকে দরজা-জানালা খুলে বাইরের মুক্ত ও গরম বাতাস ঢোকানোর ব্যবস্থা উত্তম। একটু রোদ লাগানো উত্তম। প্রখর রোদ আরো ভালো।\n(লেখক- হৃদরোগ বিশেষজ্ঞ ও সহযোগী অধ্যাপক, কার্ডিওলজি বিভাগ, খাজা ইউনুস আলী মেডিকেল কলেজ হাসপাতাল, সিরাজগঞ্জ।)\nকরোনাকালে ঋণের চাপে যুবকের আত্মহত্যা\nঝুঁকিপূর্ণ পরিস্থিতির মধ্য দিয়ে যাচ্ছে অর্থনীতি: ড. সেলিম উদ্দিন\n‘করোনাকালে বেকারত্বের ফলে মাদকের ঝুঁকি বাড়বে’


সকালের 'সেক্স লাইফ'কে আরও মশলাদার করে তুলতে মেনে চলুন এই ৫ টিপস\nওয়েব ডেস্ক : কথায় বলে, ‘মর্নিং শোজ দ্য ডে’। যে কোনও কাজ শুরু করতে সকালের চেয়ে ভাল সময় আর হয় না! তা সে কোনও গঠনমূলক কাজই হোক বা সঙ্গী-সঙ্গিনীর সঙ্গে খানিকটা একান্ত সময় কাটানো। জানেন কি, সকালবেলা মনের মানুষটির সঙ্গে খানিকটা একান্তে সময় কাটানো কিন্তু শরীর ও মন-দুইয়ের জন্যই বেশ উপকারী। কিন্তু কী করে আরও মশলাদার, জমজমাট করে তুলবেন সকালের মিলনকে? এই প্রতিবেদনে রইল তার জন্য কয়েকটি টিপস-


নতুন ভূমিকায় রাজ্যের হেভিওয়েট মন্ত্রী স্বপন দেবনাথ! জেনে নিন – প্রিয় বন্ধু বাংলা\nহোম > রাজ্য > কলকাতা > নতুন ভূমিকায় রাজ্যের হেভিওয়েট মন্ত্রী স্বপন দেবনাথ! জেনে নিন\nবাংলা তথা ভারতবর্ষ সংস্কৃতির অনন্য পীঠস্থান। দলমত নির্বিশেষে এখানকার মানুষ বরাবরই যাত্রা বাতিল নাটককে অত্যন্ত লালন করেন। শহরের দিকে এখন যাত্রার প্রবণতা কমে গেলেও পশ্চিমবঙ্গের বিভিন্ন গ্রামের নানা উৎসবে এই যাত্রার মধ্য দিয়েই মানুষের মনে আনন্দ দেওয়া হয়। কিন্তু সেই যাত্রায় যদি অভিনয় করতে দেখা যায় রাজ্যের মন্ত্রীকে!\nতাহলে সাধারন মানুষের আনন্দ থেকে উদ্দীপনা দ্বিগুণ মাত্রায় বেড়ে যাবে, এটাই স্বাভাবিক। ঠিক সেটাই হল। এবার কলকাতার পেশাদার যাত্রা শিল্পীদের সঙ্গে অভিনয় করে মঞ্চ মাতিয়ে দিলেন রাজ্যের হেভিওয়েট মন্ত্রী স্বপন দেবনাথ। জানা যায়, পূর্বস্থলী 1 ব্লকের শ্রীরামপুর ইউনাইটেড হাইস্কুল মাঠে কলকাতার পেশাদার দলের যাত্রাপালার আয়োজন করা হয়েছিল। সেখানে শ্রীরামপুরের প্রচুর মানুষ সেই যাত্রা দেখতে জমায়েত হন। আর সেখানেই দেখা যায়, “গঙ্গাপুত্র ভীষ্ম” নামের পৌরাণিক যাত্রাপালায় শ্রীকৃষ্ণের চরিত্রে অভিনয় করেন তৃণমূল বিধায়ক তথা মন্ত্রী স্বপন দেবনাথ।\nআর স্বপনবাবুকে দেখে রীতিমতো হাততালিতে ফেটে পড়েন দর্শকেরা। বিধায়ক তথা মন্ত্রী এইভাবে মঞ্চে উঠে সাধারণ মানুষকে যে আনন্দ দিতে পারেন, তা আঁচ করতে পারেননি কেউই। জানা যায়, যাত্রাপ্রিয়া রুমা দাশগুপ্ত, অমিতকান্তি ঘোষ, কুমার নবাব, সন্তোষ সেনগুপ্ত, নিশা মুখোপাধ্যায়ের মত নামিদামি যাত্রা শিল্পীদের সঙ্গে তাল মিলিয়ে অভিনয় করেন স্বপন দেবনাথ। কিন্তু তিনি প্রথমবার মঞ্চে উঠে দর্শকদের চমকে দিয়ে যেভাবে মন জয় করে নিলেন, তাতে তিনি কি প্রথম অভিনয় করলেন! নাকি এর আগেও তিনি এরকম মঞ্চে অভিনয় করেছেন!\nজানা গেছে, ছাত্রজীবন থেকেই নাটকের সঙ্গে যুক্ত ছিলেন স্বপন দেবনাথ। পরবর্তীতে মন্ত্রী হওয়ার পরেও তিনি তাঁর অভিনয়ের নেশা ছাড়তে পারেননি। কয়েক বছর আগেই কলকাতায় “শ্রীচৈতন্য অপেরা” নামে একটি পেশাদার যাত্রাদল খোলেন মন্ত্রী। যে দল গোটা রাজ্যজুড়ে সুনামের সঙ্গেই যাত্রা দেখিয়ে আসছে। আর এবার নিজেই যাত্রাপালায় অংশ নিয়ে একদিকে যেমন সাধারণ মানুষের সঙ্গে জনসংযোগ করলেন, ঠিক তেমনই নিজের অভিনয় সত্বাকেও সকলের কাছে প্রত্যক্ষ করালেন বলে মনে করছেন বিশেষজ্ঞরা।\nএদিন এই প্রসঙ্গে স্বপন দেবনাথ বলেন, “আমাদের রাজ্যের মুখ্যমন্ত্রী মমতা বন্দোপাধ্যায় যাত্রা শিল্পকে টিকিয়ে রাখার জন্য 1250 টাকা সিকিউরিটি ফ্রি এবং 250 টাকা বিদ্যুৎ বিল চালু করেছেন। যাত্রাশিল্পীদের জন্য পেনশন চালু করেছেন। আমি যাত্রাদল পরিচালনা করছি লাভের জন্য নয়, প্রাচীন বাংলার ঐতিহ্য তাতে বয়স্কদের সঙ্গে নতুন প্রজন্মের ছেলেমেয়েরাও দেখতে পারেন, তার জন্যই এই উদ্যোগ নিয়েছি। যদি লাভ হয়, তবে এলাকার দুটি মন্দিরের উন্নয়নের কাজে লাগাব।” সব মিলিয়ে মন্ত্রীর মঞ্চাভিনয় দেখে এখন রীতিমত উচ্ছ্বসিত সাধারণ মানুষ।\nট্যাগড minister tmc\nশাসকদলের বিরুদ্ধে গণবিদ্রোহে হাতে হাত বিজেপি-বাম-কং-এর


চীনের শিল্পী শিয়ে থিয়াং শিয়াও\n2017-06-03 18:40:47 cri\nপ্রিয় শ্রোতা, আপনারা শুনছেন চীন আন্তর্জাতিক বেতারের বাংলা অনুষ্ঠান। সবাই ভাল আছেন তো? আশা করি আপনারা সবাই গ্রীষ্মকালের গরমের ভেতরও সুস্থ আছেন এবং আনন্দে দিন কাটাচ্ছেন। আমি লতা, আজকের সংগীতানুষ্ঠানে আপনাদের সামনে আবার হাজির হতে পেরে আমি খুবই আনন্দিত । প্রতি সপ্তাহে আমি আপনাদের আমার প্রিয় গানগুলো শুনাই। কি ভালো লাগে তো? আজকের সুরের ধারায় সংগীতানুষ্ঠানে আমি আপনাদের সাথে চীনের একজন বিশেষ শিল্পীকে পরিচয় করিয়ে দিতে চাই। তার নাম শিয়ে থিয়াং শিয়াও। আমি শিয়ে থিয়াং শিয়াওকে 'গায়ক' বলি না, কেন? কারণ শিয়ে থিয়াং শিয়াও শুধু একজন গায়ক নন, তিনি একজন মহান শিল্পী।\n১৯৭২ সালে শিয়ে থিয়াং শিয়াও চীনের শানদং প্রদেশে জন্ম গ্রহন করেন। ছোটবেলায় তিনি ছবি আঁকা শিখেছেন। তবে পরে তাঁর ছবি আঁকতে ভালো লাগেনি । তাই তিনি গিটার বাজানো শেখা শুরু করেন এবং গান লিখতে শুরু করেন। এ পর্যন্ত তিনি কয়েকটি ব্যান্ড প্রতিষ্ঠা করেছেন। এর মধ্যে সবচেয়ে বিখ্যাত হলো 'শীতল রক্তের প্রাণী'। এ ব্যান্ডের নামের সঙ্গে শিয়ে থিয়াং শিয়াওয়ের মিল আছে কারণ শিয়ে থিয়াং শিয়াও একজন শীতল মানুষ। খুব মজার বিষয়, তাই না? এখন আপনাদের শোনাবো শিয়ে থিয়াং শিয়াওয়ের দুটি প্রতিনিধিত্বশীল রচনা। একটি গানের নাম হলো 'শীতল রক্তের প্রাণী'। আরেকটি গানের নাম হলো 'দাঁত খোঁটা'। শুনুন তাহলে গানটি।\nপ্রিয় শ্রোতা, আপনাদের কাছে এ দুটি গান কেমন লাগলো? এ ধরণের গান হলো 'চীনা বৈশিষ্ট্যের রক সংগীত'। তাই আজকের সংগীতানুষ্ঠান সুরের ধারায়ের থিম হলো রক শিল্পী শিয়ে থিয়াং শিয়াও। শিয়ে থিয়াং শিয়াওকে সবাই চীনা লোক সংগীতের গড ফাদার বলে ডাকেন। তাঁর সংগীতে শুধু রক নয়, আপনারা শুনতে পাবেন চীনের একটি বিখ্যাত ঐতিহ্যবাহী বাদ্যযন্ত্র 'গু জেং'য়ের সুর। এখন দুটি গানে আপনারা শুনতে পাবেন গু জেংয়ের সুর। শুনুন আরও দুটি গান: 'কেউ আমাকে এখানে নিয়ে এসেছে' এবং 'আশমা'।\nআপনারা পেইচিং থেকে প্রচারিত চীন আন্তর্জাতিক বেতারের বাংলা অনুষ্ঠানে শুনছেন 'সুরের ধারায়'। আপনাদের সংগে আছি আমি লতা। যদি আরও সুন্দর সুন্দর গান শুনতে চান, তাহলে প্রতি সপ্তাহে আমাদের সংগীতানুষ্ঠান শুনুন। যদি আপনাদের কাছে অনুষ্ঠান বিষয়ে কোনো পরামর্শ থাকে, তাহলে ফোন অথবা চিঠির মাধ্যমে আমাদের জানাতে পারেন। আপনাদের সমর্থন হলো আমাদের চালিকা শক্তি। আজকের সংগীতানুষ্ঠান সুরের ধারায়ের শেষ দিকে আপনারা শুনবেন শিয়ে থিয়াং শিয়াওয়ের সবচেয়ে বিখ্যাত গান: সূর্যমুখী ফুল। প্রতিটি সংগীত অনুষ্ঠানে অথবা বিশেষ দিবসে তিনি এ গানটি গাইতে পছন্দ করেন। সে সময় উপস্থিত সবাই তাঁর সংগে এ গানটি গায়। আসুন এখন আমরাও একসংগে এ গানটি উপভোগ করি। এ গানের পর শুনবেন হারিয়ে যাওয়া শিরোনামে আরো একটি সুন্দর গান।


আইন এক্সচেঞ্জার সিটি ওয়াটার ট্রিটমেন্ট সিস্টেম আরও ওয়াটার পিউরিফায়ার মেশিন\n1. বিপরীত osmosis সিস্টেম প্রয়োগ করা হয়, একক স্তর ফিল্টার\n3. বিশুদ্ধ পানি পান করার জন্য\n4. ক্যাপাসিটি: 1000L / এইচ\nএই বিশুদ্ধ পানি চিকিত্সা পদ্ধতিটি মূলত কাঁচা পানিকে আরও ভাল মানের লোকেদের দ্বারা সরাসরি ডাইরেক্ট করার জন্য ব্যবহার করা হয়, একক স্তরের RO সিস্টেম ব্যবহার করা হয় যা পানির পানির মান পূরণ করবে।\nঅন্যান্য স্বাভাবিক বিশুদ্ধ পানি চিকিত্সা সিস্টেমের সাথে তুলনা করুন, আয়ন এক্সচেঞ্জার এবং আয়ন পুনর্জন্ম ডিভাইসটি ভাল প্রভাবটি নিশ্চিত করতে এই লাইনটিতে ব্যবহৃত হয়।\nপ্রধান ধারণকারী মেশিন:\n6) আমি পুনর্জন্ম ডিভাইসে\n9) ওজোন sterilizer / ইউভি sterilizer\n10) বিশুদ্ধ পানি স্টোরেজ ট্যাংক\nRO সিস্টেমটি লাইনের মধ্যে আরো গুরুত্বপূর্ণ, RO ঝিল্লি সমগ্র RO এর মূল অংশ, এটি সিস্টেম কার্যকর বা সিদ্ধান্ত নেবে। জল ক্ষণস্থায়ী RO জীবাণু, জৈব পদার্থ এবং microorganism এবং ইত্যাদি অপসারণ করতে পারেন।\nকোনও ফেজ পরিবর্তন জল পরিশোধনের সময় RO ডিভাইসে উত্পন্ন হবে। জল পুনরুদ্ধারের হার উচ্চ, মাত্রা ছোট, উচ্চ অটোমেশন।\nসম্পূর্ণ SUS304 র্যাক, অটোমেশন অংশ এসি কন্ট্রোলার নিয়ন্ত্রণ প্রয়োগ, প্রবাহ মিটার, চাপ গেজ এবং স্বয়ংক্রিয় ফ্লাশ বৈদ্যুতিক চৌম্বক ভালভ, ইত্যাদি প্রযোজ্য।\nডিভাইস রক্ষা করুন: নিম্ন চাপ এবং উচ্চ চাপ সুরক্ষা সুইচ জল এন্ট্রি এবং জল স্রাব পরে সেট করা হয়। পানি সরবরাহ যথেষ্ট না হলে বুস্টার পাম্প এবং সিস্টেম বন্ধ হবে। চাপের উচ্চতর চাপের মধ্যে চলমান সিস্টেম এড়ানোর জন্য খুব বেশি স্রাব চাপ থাকলে যখন বুস্টার পাম্পটি কেটে ফেলা।\nএটি স্বয়ংক্রিয় সিস্টেম, ইন্টারলক স্বয়ংক্রিয় মডেল অধীনে প্রয়োগ করা হবে। Pretreatment স্বয়ংক্রিয়ভাবে নিয়ন্ত্রিত হয়, মূল পাম্প এবং Ro ইউনিট সংহত নিয়ন্ত্রণ ব্যবহার করা হয়। নিয়ন্ত্রণ প্যানেল সিস্টেম পর্যবেক্ষণ এবং পরামিতি সেট আপ কাজ করবে। যন্ত্র এবং গেজ পরামিতি প্রদর্শন নিষ্পত্তি করা হয়। ইন্টারলক সেট আপ নিরাপদ চলমান জন্য ভাল।\nপ্রবাহ হার ≥2m3 / ঘ (25 ℃)\nনকশা চাপ 0.2-1.0Mpa\nক্ষমতা 0.55 কেউ


কারিনা কাপুরের ১২ কোটি রুপি পারিশ্রমিক দাবি! | Daily Nobobarta\nশনিবার, ১৮ সেপ্টেম্বর ২০২১, ০২:৩৭ পূর্বাহ্ন\nকারিনা কাপুরের ১২ কোটি রুপি পারিশ্রমিক দাবি!\nকারিনা কাপুরের ১২ কোটি রুপি পারিশ্রমিক দাবি! হিন্দু পুরাণের বিখ্যাত চরিত্র সীতাকে নিয়ে বলিউডে সিনেমা নির্মাণের কথা শোনা যাচ্ছে অনেক দিন ধরে। একাধিক অভিনেত্রীর কাছে এর প্রস্তাব গিয়েছে। সর্বশেষ কারিনা কাপুরকে সিনেমাটিতে কাজ করার প্রস্তাব দেওয়া হয়। তিনি কাজটির জন্য ১২ কোটি রুপি পারিশ্রমিক দাবি করেছেন।\nখবরটি প্রকাশ্যে আসার পর থেকেই সমালোচনা হচ্ছে। বিশেষ করে কট্টরপন্থী হিন্দুরা কারিনার বিরুদ্ধে নানা মন্তব্য করছেন। তাদের মতে, সীতার মতো একটি চরিত্রে অভিনয়ের জন্য এত বেশি পারিশ্রমিক নেওয়া উচিৎ নয়। ভালোবাসা, আবেগ থেকে কম নিলেও চলে।\nতবে কারিনার কাছে এর জবাবও আছে। সম্প্রতি তিনি ১২ কোটি রুপি পারিশ্রমিক দাবির ব্যাখ্যা দিয়েছেন। তিনি জানান, এই অর্থ কেবল কাজের জন্য নয়। বলিউডে নারীদের অবস্থান বোঝানোর জন্য। তিনি কেবল ইন্ডাস্টিতে সাম্যতা আনতে চেয়েছেন। ব্যবসা কিংবা ক্ষুধা মেটানোর জন্য নয়।\nবলিউডে বরাবরই পুরুষদের দাপট। কোনো কোনো পুরুষ তারকা ৫০ কোটি ১০০ কোটি পারিশ্রমিক নেন। সেই তুলনায় নারী তারকাদের পারিশ্রমিক একেবারে নগণ্য। এখনো পর্যন্ত বলিউডে সর্বোচ্চ পারিশ্রমিক পেয়েছেন কঙ্গনা রানাউত। সেটার অংক ১৩ কোটি রুপি।\nকারিনা কাপুর মূলত সেই ব্যবধানটা ঘোচাতে চান। সেজন্যই সীতা চরিত্রের জন্য বেশি পারিশ্রমিক দাবি করেছেন। কারিনার ভাষ্য, ‘আমি বরাবরই দেখে এসেছি, সিনে দুনিয়ায় মেয়েরা কোণঠাসা। তাদের মা হওয়াটা চ্যালেঞ্জের। পরে আবার কেমন দেখায়! নানা বিষয়ে চিন্তিত থাকতে হয়। এসব ভুল ধারণা পাল্টে নিজের অধিকারটুকু বুঝে নেওয়া অন্যায় নয়।’\nপ্রসঙ্গত, কারিনা কাপুর চলতি বছরই দ্বিতীয়বার মা হয়েছেন। গত ফেব্রুয়ারিতে জন্ম নেওয়া পুত্রটির নাম রেখেছেন জেহ আলী খান। প্রথম পুত্রের নাম রেখেছিলেন তৈমুর আলী খান।\nবর্তমানে কারিনা কাজ করছেন বহুল আলোচিত ‘লাল সিং চাড্ডা’ সিনেমায়। এটি নির্মিত হচ্ছে হলিউডের অস্কারজয়ী সিনেমা ‘ফরেস্ট গাম্প’-এর অফিসিয়াল রিমেক হিসেবে। কেন্দ্রীয় চরিত্রে আছেন আমির খান।\nঅভিনেত্রী পরীমনিকে ধর্ষণ ও হত্যা চেষ্টা\nচিত্রনায়িকা পরীমণির উপর চটেছেন সোহেল তাজ\nএবার মিথিলার বিরুদ্ধে নির্মাতার অভিযোগ\nবলিউডে ফের পর্নচক্র! পানীয়তে মাদক দ্রব্য মিশিয়ে পর্ন শ্যুট\n‘মিশন এক্সট্রিম’র ট্রেইলার মুক্তি পাচ্ছে ৩ ডিসেম্বর


লকডাউনে হাতে সারাক্ষণ মোবাইল? অজান্তেই যেসব ক্ষতি হচ্ছে জানেন? | Orbit News 24\nHome তথ্য প্রযুক্তি লকডাউনে হাতে সারাক্ষণ মোবাইল? অজান্তেই যেসব ক্ষতি হচ্ছে জানেন?\nচায়ের চেয়েও মারাত্মক নেশা মোবাইলের। বিশেষ করে এই লকডাউনের দিনগুলোতে দিনভর হাতে মোবাইল, ঘাড় নিচু, চোখ স্ক্রিনে। এ দিকে মাত্রাতিরিক্ত মোবাইল ব্যবহারের ফলে হাতের আঙুল আড়ষ্ট হয়ে পড়ছে, ঘাড় ঘোরাতে গেলেই টান ধরছে, চোখ কড়কড় করছে, হাত তুলতে কষ্ট হচ্ছে।\nদিনভর মোবাইল হাতে লকডাউন কাটালে যে কী মারাত্মক ক্ষতি হতে পারে শরীরের, জানালেন স্নায়ুরোগ বিশেষজ্ঞ সন্দীপ চট্টোপাধ্যায়। তাঁর মতে, “ভুল ভঙ্গিমায় নাগাড়ে মোবাইল ব্যবহার করার ফলে পেশীতে টান পড়ে, আবার রক্তচলাচলের গতিও কমে যায়। এরই ফলস্বরূপ শরীরের বিভিন্ন অংশে ব্যথা-বেদনার সূত্রপাত। এর সঙ্গে বাজারহাট বা অন্য কারণে সঙ্গে মোবাইল নিয়ে বাড়ির বাইরে গেলে তা থেকে সার্স কোভ-২ করোনা ভাইরাস সংক্রমণের ঝুঁকি থাকে। আবার কাজ করতে করতে কাঁধে মোবাইল রেখে, ঘাড় কাত করে কথা বললেও ঘাড়ে ব্যথা হয়।”\nএক নজরে জেনে নেওয়া যাক অতিরিক্ত সময় মোবাইল ব্যবহারে কী কী সমস্যা দেখা যেতে পারে।\n• এক নাগাড়ে মোবাইলে কথা বললে ঘাড়ে ও কাঁধে ব্যথার ঝুঁকি বাড়ে।\n• ব্রিটেনের হ্যান্ড ও এলবো সার্জন রজার পাওয়েল ও তাঁর সহযোগীদের এক সমীক্ষায় জানা গিয়েছে, যাঁরা দু’ঘন্টার বেশি সময় ধরে মোবাইলে টেক্সট করেন তাঁদের ‘টেক্সট ক্ল’ (Text Claw) এবং ‘সেল ফোন এলবো’ নামে আঙুল ও কব্জির সমস্যা দেখা যায়। এই সমস্যার নাম ‘কিউবিটাল টানেল সিনড্রোম’।\n• অনবরত টেক্সট লেখার জন্য হাতের বুড়ো আঙুল, তর্জনি এবং মধ্যমা প্রয়োজনের অতিরিক্ত ব্যবহার হয় বলে এই আঙুল দুটির কাছাকাছি থাকা স্নায়ুর উপর বাড়তি চাপ পড়ে। এর ফলে শুরুর দিকে আঙুল অসাড় লাগে, পরের দিকে ব্যথা হয়।\n• অনেকে কনুইয়ে ভর দিয়ে মোবাইলে টেক্সট করেন বা কথা বলেন। অতিরিক্ত সময় ধরে এমন করলে হাত, কাঁধ, ঘাড় ব্যথার ঝুঁকি বাড়ে।\n• রাতের অন্ধকারে নাগাড়ে মোবাইলের নীল আলোর দিকে তাকিয়ে থাকলে ইনসমনিয়া অর্থাৎ অনিদ্রার ঝুঁকি বাড়ে। একই সঙ্গে ‘সিভিএস’ অর্থাৎ ‘কম্পিউটার ভিশন সিনড্রোম’ অর্থাৎ চোখের জল শুকিয়ে গিয়ে বারে চোখের সংক্রমণ হয়, চোখ কড়কড় করে।\n• ‘কিউবিটাল টানেল সিনড্রোম’ হলে হাতের যন্ত্রণা প্রচন্ড ভোগায়। এ ক্ষেত্রে এলবো প্যাড ব্যবহার করার পাশাপাশি কনুইয়ে চাপ দেওয়া কমানোর পরামর্শ দেওয়া হয়। কিছু কিছু ক্ষেত্রে অতিরিক্ত মোবাইল ব্যবহার করায় হাড়ের আলনা নার্ভ অত্যন্ত ক্ষতিগ্রস্ত হলে সার্জারি করা ছাড়া উপায় থাকে না।\n• শুধু স্নায়ুরোগই নয়, মোবাইল অন্ত প্রাণ এই অভ্যাস থেকে বেরিয়ে না এলে মানসিক ভাবে অসুস্থ হয়ে পড়ার ঝুঁকিও কম নয়।\n• এই সব সমস্যা প্রতিরোধের একমাত্র উপায় ফোনের ব্যবহারে মাত্রা টানা। অবশ্য লকডাউনের সময় অন লাইন ব্যাঙ্কিং থেকে শেয়ার কেনাবেচা, কিংবা কাছের মানুষজনের সঙ্গে যোগাযোগ সবের জন্যেই ভরসা মোবাইল। সে ক্ষেত্রে কিছু নিয়ম মেনে চলা দরকার। যেমন:\n• যতটা সম্ভব ফোন স্পিকারে দিয়ে কথা বলুন।\n• সব আঙুল পর্যায়ক্রমে ব্যবহার করুন।\n• টানা ব্যবহারের ফাঁকে হাত ও আঙুল স্ট্রেচিং করে নেওয়ার মতো অভ্যাস বজায় রাখুন।\n• শিশুর হাতে বেশি সময়ের জন্য মোবাইল দেবেন না।\nPrevious articleইতিহাসের সংক্ষিপ্ততম বাজেট অধিবেশন শেষ হলো আজ\nNext articleশর্তসাপেক্ষে অনলাইনে হজের রেজিস্ট্রেশন শুরু


মুখের ক্যানসার প্রতিরোধের উপায় | BD Times365\nএরা কারা? শহীদ মিনার ভেঙে লিখে গেছে ‘মহাপাপ’\nতারেকের সঙ্গে কথা বন্ধ বিএনপি নেতাদের!\nমায়ের কোলে চড়ে আদালতে…\nএরা কারা? শহীদ মিনার…\nকাবা শরীফসহ সৌদি আরবের…\nতারেকের সঙ্গে কথা বন্ধ…\nমেয়েকে ধর্ষণের দায়ে…\nদারুণ জয়ে তিনে উঠে এলো…\nএকশো নয়, এক হাজার নয়, ঘড়িটি চলবে ১০ হাজার বছর!\nএ বছরেই আসছে ‘ফাইভ-জি’\nএকশো নয়, এক হাজার নয়,…\nঝকঝকে সাদা দাঁত পেতে…\nক্যান্সার রুখবে দাগযুক্ত…\nজাকারবার্গকে পেছনে ফেললো প্রিয়া!\n‘ভালো ছেলে পেলে এখনই বিয়ে করব'\n'অন্ধকার জগতে' মাহি\n‘ভালো ছেলে পেলে এখনই…\nমুখের ক্যানসার প্রতিরোধের উপায়\nআপডেট : ২৫ সেপ্টেম্বর, ২০১৭ ১৫:১৮\nঅনিয়মিত পিরিয়ড বন্ধে যা করবেন


আপডেট- ১৯-০১-২০২১ ১৭:৩২:১৮\nস্বরাষ্ট্রমন্ত্রী আসাদুজ্জামান খান এমপি বলেছেন, রোহিঙ্গারা এতদিন ভুল বুঝেছিল যে, এখানে তাদের নানা ধরনের অসুবিধা হবে। কিন্তু এখন ভাসানচরের সুযোগ সুবিধা ও নিরাপত্তা দেখে ভবিষ্যতে রোহিঙ্গারা ভাসানচরে দলে দলে আসবে। ভাসানচর ও আশপাশের এলাকার শান্তি শৃঙ্খলার জন্য এ থানা।\nমঙ্গলবার (১৯ জানুয়ারি) দুপুরে ভাসানচর থানার উদ্বোধনকালে তিনি এসব কথা বলেন।\nনোয়াখালী পুলিশ সুপার মো. আলমগীর হোসেনের সভাপতিত্বে উদ্বোধনী অনুষ্ঠানে বিশেষ অতিথি ছিলেন, নোয়াখালী-৬ আসনের সাংসদ আয়েশা ফেরদাউস, স্বরাষ্ট্র মন্ত্রণালয়ের জননিরাপত্তা বিভাগের সিনিয়র সচিব মো. মোস্তফা কামাল উদ্দীন, বাংলাদেশ পুলিশের ইন্সপেক্টর জেনারেল ড. বেনজীর আহমেদ বিপিএম, স্বরাষ্ট্র মন্ত্রণালয়ের সুরক্ষা সেবা বিভাগের সচিব মো. শহিদুজ্জামান, পুলিশের চট্টগ্রাম রেঞ্জের ডিআইজি মো. আনোয়ার হোসেন বিপিএম, পিপিএম, জেলা প্রশাসক মোহাম্মদ খোরশেদ আলম খান, ভাসানচর আশ্রয়ণ প্রকল্প-৩ এর প্রজেক্ট ডিরেক্টর কমোডোর আবদুল্লাহ আল মামুন চৌধুরী।\nউদ্বোধন শেষে প্রধান অতিথি স্বরাষ্ট্রমন্ত্রী আসাদুজ্জামান খান ও অনুষ্ঠানের বিশেষ অতিথিরা গাছের চারা রোপণ করেন।\nহাতিয়ার চরঈশ্বর ইউনিয়নের ৬টি মৌজা নিয়ে গঠিত ভাসানচর থানাটি জেলার দশম থানা। ভাসানচর আশ্রয়ণ প্রকল্প-৩ এ বসবাসকারী মিয়ানমার হতে বলপূর্বক বাস্তুচ্যুত রোহিঙ্গাসহ অন্যদের নিরাপত্তা ও আইন শৃঙ্খলা নিশ্চিতের জন্য থানটি করা হয়েছে। এ থানায় একজন পুলিশ পরিদর্শক (অফিসার ইনচার্জ), দুইজন উপ-পরিদর্শক (এসআই), চার জন সহকারী উপ-পরিদর্শক (এএসআই) ও ১৭ জন কনস্টেবল থাকবে।\nপ্রসঙ্গত, ভাসানচরে এক লক্ষ রোহিঙ্গা স্থানান্তরের পরিকল্পনায় তাদের নিরাপত্তা বিধানের লক্ষ্যে ২০১৭ সালে এ নবগঠিত থানা অনুমোদনের জন্য স্বরাষ্ট্র মন্ত্রণালয়ে প্রস্তাব পাঠানো হয়। ২০১৯ সালে ২১ অক্টোবর প্রশাসনিক পুনর্বিন্যাস সংক্রান্ত জাতীয় বাস্তবায়ন কমিটি (নিকার) এর ১১৬তম সভায় এ থানা স্থাপনের প্রস্তাব অনুমোদিত হয়। ২০১৯ সালের ৯ডিসেম্বর জনপ্রশাসন মন্ত্রণালয় ভাসানচর থানার জন্য ২৪টি পদ অনুমোদন করে। ২০২০ সালের ২০ সেপ্টেম্বর স্বরাষ্ট্র মন্ত্রণালয় এ পদগুলির মঞ্জুরি প্রদান করে।


ক্ষেপণাস্ত্র হামলা চালিয়েছে পাকিস্তান! | দৈনিক তৃতীয় মাত্রা\nক্ষেপণাস্ত্র হামলা চালিয়েছে পাকিস্তান!\nপ্রকাশের সময়: ১১:৩৪ পূর্বাহ্ণ - শুক্রবার | মার্চ ১, ২০১৯\nতৃতীয় মাতা :\nভারত ও পাকিস্তানের মধ্যে চলমান উত্তেজনার মধ্যে এবার পাকিস্তানের বিরুদ্ধে ক্ষেপণাস্ত্র হামলার অভিযোগ করেছে ভারত। মঙ্গলবার ও বুধবার দুই দেশের হামলা পাল্টা হামলার সময় এ ক্ষেপণাস্ত্র ব্যবহার করা হয়।\nগতকাল বৃহস্পতিবার সন্ধ্যায় নয়াদিল্লিতে যৌথ সংবাদ ব্রিফিংয়ে ভারত এ অভিযোগ করে। দেশটির সেনা, নৌ ও বিমানবাহিনী এই ব্রিফিংয়ের আয়োজন করে।\nভারতের অভিযোগ, পাকিস্তান সামরিক স্থাপনা লক্ষ্য করে হামলা চালিয়ে উত্তেজনা বাড়ানোর চেষ্টা চালাচ্ছে। এ সময় তারা পাকিস্তানের এফ-১৬ যুদ্ধবিমানে ব্যবহৃত একটি ক্ষেপণাস্ত্রের ধ্বংসাবশেষ হাজির করে। এগুলো ভারতীয় বিমানবাহিনীর বিরুদ্ধে ব্যবহার করা হয়েছে বলে তাদের দাবি। এ ভাঙা অংশ ভারতনিয়ন্ত্রিত কাশ্মীরের রাজোরিতে পড়েছিল।\nযে ক্ষেপণাস্ত্রের প্রমাণ তারা হাজির করে তা মূলত অ্যাডভান্সড মিডিয়াম-রেঞ্জ এয়ার-টু-এয়ার মিসাইল বা অ্যামর‍্যাম নামে পরিচিত। এ ক্ষেপণাস্ত্রগুলো শুধু জঙ্গিদের বিরুদ্ধে ব্যবহার করা হবে এমন শর্তে তা যুক্তরাষ্ট্রের কাছ থেকে পেয়েছিল পাকিস্তান। এ ক্ষেপণাস্ত্র ব্যবহার করে ভারতের মিগ-২১ বিসন যুদ্ধজাহাজটিকে ভূপাতিত করেছে তারা। এ ঘটনায় পাকিস্তানের সেনাবাহিনীর হাতে ধরা পড়েন ভারতের যুদ্ধবিমানের পাইলট অভিনন্দন।\nএয়ার ভাইস মার্শাল আরজিকে কাপুর দাবি করেন, মানুষের উপস্থিতি আছে- এমন স্থাপনায় তারা হামলা করেনি বলে যে বক্তব্য দিয়েছে, তা মিথ্যা। এফ-১৬ ব্যবহার করা হয়নি- এমন দাবিও তারা করেছে। কিন্তু তাদের এ দাবির বিরুদ্ধে শক্ত প্রমাণ আছে। পাকিস্তানের আর কোনো বিমানে অ্যামর‍্যাম ক্ষেপণাস্ত্র স্থাপন করা যায়। এফ-১৬ এর ইলেকট্রনিক নমুনা দেখে তা ব্যবহারের প্রমাণ পাওয়া যায়।\nআরজিকে কাপুর বলেন, ‘নিয়ন্ত্রণরেখায় (লাইন অব কন্ট্রোল) পড়ে যাওয়ার পর পাকিস্তানের হেফাজতে থাকা ভারতের উইং কমান্ডার পাইলট অভিনন্দনকে ছেড়ে দেওয়ার ঘোষণায় আমরা খুশি। আমরা তাঁকে ফিরে পাব জেনে অত্যন্ত খুশি। আমরা এটাকে শুধু জেনেভা কনভেনশনের চুক্তি বাস্তবায়ন হিসেবেই দেখছি।’\nএর আগে ভারতীয় পাইলটকে শুক্রবার মুক্তি দেওয়া হবে বলে জানান পাকিস্তানের প্রধানমন্ত্রী ইমরান খান। বৃহস্পতিবার পার্লামেন্টে যৌথ সেশনে কাতারভিত্তিক সংবাদমাধ্যম আল-জাজিরার খবরে বলা হয়েছে, ভারত-পাকিস্তান উত্তেজনার পরিপ্রেক্ষিতে পাকিস্তানের পার্লামেন্টে যৌথ অধিবেশন আহ্বান করা হয়। সে অধিবেশনেই পাকিস্তানের প্রধানমন্ত্রী ইমরান খান আটক ভারতীয় পাইলটকে মুক্তি দেওয়ার ঘোষণা দিলেন।\n‘ঢাকাই সিনেমার নিয়মিত প্রযোজকরা হারিয়ে যাচ্ছেন’\nতৃতীয় মাত্রা : আইরিন সুলতানা শোবিজে প্রথমে র‌্যাম্প মডেল হিসেবে পরিচিতি পান। এরপর ঢালিউডে নিজের শক্ত অবস্থান গড়ার জন্য নিয়মিত...


‘বিএনপির কার্যালয়ের সামনে লোক সমাগম আচরণবিধি লঙ্ঘন নয়’ | জনতার বাণী\nHome > জাতীয় > ‘বিএনপির কার্যালয়ের সামনে লোক সমাগম আচরণবিধি লঙ্ঘন নয়’\nনিজস্ব প্রতিবেদক : নির্বাচন কমিশনার রফিকুল ইসলাম বলেছেন, মনোনয়পত্র সংগ্রহ ও জমা দেওয়ার জন্য বিএনপির কার্যালয়ের সামনে যে লোক সমাগম হচ্ছে তা নির্বাচনী আচরণবিধির লঙ্ঘন নয়।\nমঙ্গলবার রাতে রাজধানীর আগারগাঁওয়ে নির্বাচন ভবনে নিজ কক্ষে তিনি সাংবাদিকদের এ কথা বলেন।\nরফিকুল ইসলাম বলেন, বিএনপির দলীয় কার্যালয়ে যে মনোনয়ন ফরম নিতে লোক আসতেছে এটা আচরণবিধি লঙ্ঘন না। কারণ, সারা বাংলাদেশে প্রতি আসনে তিনজন করে যদি নমিনেশন নিতে আসে তাহলে ৯০০ জন হয়। আর তাদের সঙ্গে যদি দুজন করে আসে তাহলে ১৮০০ জন হয়। তাহলে মোট হয় ২৭০০। ধরি এই ৩ হাজার লোক এই কর্যালয়ের সামনে থাকেবে। এটা তো আচরণবিধি লঙ্ঘন নয়। এটাকে যদি আপনারা লিখেন আচরণবিধি লঙ্ঘন হচ্ছে, তাতে নিজের প্রতি অন্যায় করবেন, নিজের বাস্তবতার প্রতি অন্যায় করবেন, মানুষের প্রতি অন্যায় করবেন, দলের প্রতি অন্যায় করবেন।\nইভিএম নিয়ে রফিকুল ইসলাম বলেন, আমরা যেহেতু সেনাবাহিনীর সাথে যৌথভাবে ইভিএম আনছি, তাই ইভিএম ব্যবহারের জন্য আমরা ইভিএমের কেন্দ্রে সেনাবাহিনী মোতায়েন করব। তবে সেটা আইনশৃঙ্খলা রক্ষার জন্য না, ইভিএম ব্যবহারের জন্য। যদি কোনো কেন্দ্রে ইভিএমে সমস্যা হয় তাহলে যেন তাৎক্ষণিকভাবে সমাধান করতে পারে।\nকতগুলো কেন্দ্রে ইভিএম ব্যবহার করা হবে? এ প্রশ্নের জবাবে তিনি বলেন, আমি এক কথায় বলব যে, আমি যদি যুদ্ধ করতে নামি, তাহলে আমি সব সময় চেষ্টা করি যত কম যুদ্ধ করা যায়।\nনির্বাচন আরো পেছানো হবে কি না? এ প্রশ্নের জবাবে তিনি বলেন, আসলে সব দল যেন নির্বাচনে আসে, সেজন্যই আমরা সংবিধানের সাথে সামঞ্জস্য রেখে নির্বাচন পিছিয়েছি। এখন আর পেছানো হবে কি না, সেটা বলা যাচ্ছে না। তবে সকল দল যদি দাবি করে, আর সংবিধানের মধ্যে দিয়ে যদি তাদের দাবি গ্রহণযোগ্য হয়, তাহলে আমরা ভেবে দেখতে পারি। তবে নির্বাচন পেছানোর আর কোনো কারণ আমরা দেখছি না।\nআগামীকাল সাক্ষাতের জন্য জাতীয় ঐক্যফ্রন্টকে বেলা সাড়ে ৩টায় সময় দেওয়া হয়েছে বলে জানান তিনি।\nPrevious: আনোয়ারের আসনে বিএনপির তরুণ নেতা চান এলাকাবাসী\nNext: নয়াপল্টনে ব্যাপক সংঘর্ষ, গাড়ি ভাঙচুর, অগ্নিসংযোগ


KKR-এর বাঙালি বোলারই নেটে সবচেয়ে বেশি প্রভাবিত করেছিলেন পন্টিংকে, জানেন তিনি কে? - Ponting names India bowler who impressed him at KKR nets in IPL 2008, Bangla News\nবাংলা নিউজ > ময়দান > আইপিএল-2022 > KKR-এর বাঙালি বোলারই নেটে সবচেয়ে বেশি প্রভাবিত করেছিলেন পন্টিংকে, জানেন তিনি কে?\nঅশোক দিন্দাতে মুগ্ধ হয়েছিলেন রিকি পন্টিং।\nKKR-এর বাঙালি বোলারই নেটে সবচেয়ে বেশি প্রভাবিত করেছিলেন পন্টিংকে, জানেন তিনি কে?\n1 মিনিটে পড়ুন . Updated: 20 Apr 2022, 01:42 PM IST\nইন্ডিয়ান প্রিমিয়ার লিগ ১৪ বছর পূর্ণ করে ফেলেছে। সেই উপলক্ষে দিল্লি ক্যাপিটালসের সমস্ত কোচিং স্টাফ রিকি পন্টিং, শেন ওয়াটসন, অজিত আগরকার প্রথম মরশুম নিয়ে স্মৃতিচারণা করেছেন। সেই সময়ে অশোক দিন্দাকে নিয়ে নিজের মুগ্ধতার কথা জানিয়েছেন রিকি পন্টিং।\nকলকাতা নাইট রাইডার্সের প্রাক্তন ফাস্ট বোলার অশোক দিন্দা সম্পর্কে একটি বড় বিবৃতি দিয়েছেন দিল্লি ক্যাপিটালসের প্রধান কোচ রিকি পন্টিং। তিনি বলেছেন, অশোক দিন্দা যখন প্রথম আইপিএল মরশুমে কেকেআরের নেট বোলার ছিলেন, তখন থেকেই দিন্দাকে দেখে মুগ্ধ হয়েছিলেন পন্টিং।\nআসলে ইন্ডিয়ান প্রিমিয়ার লিগ ১৪ বছর পূর্ণ করে ফেলেছে। সেই উপলক্ষে দিল্লি ক্যাপিটালসের সমস্ত কোচিং স্টাফ রিকি পন্টিং, শেন ওয়াটসন, অজিত আগরকার প্রথম মরশুম নিয়ে স্মৃতিচারণা করেছেন। সেই সময়ে অশোক দিন্দা সম্পর্কিত নিজের মুগ্ধতার কথা জানিয়েছেন রিকি পন্টিং। তিনি বলেছেন, নেটে অশোক দিন্দাকে দেখে কতটা মুগ্ধ হয়েছিলেন তিনি। আর সেটা দেখে কেকেআর-এর তৎকালীন কোচ জন বুকানন চুক্তি করাতে বলেছিলেন দিন্দাকে।\nরিকি পন্টিং বলেন, ‘অশোক দিন্দা কেকেআর দলের নেট বোলার ছিলেন। তিনি ৭-১০ দিনের জন্য প্রতিটি মুহূর্তে আমাদের সবাইকে ফাস্ট বাউন্সার বোলিং করেছেন। আমি জন বুকাননকে বলেছিলাম, এই ছেলেটির মধ্যে কিছু আছে, ওকে চুক্তি করান। এর পরে দিন্দা চুক্তি করেছিলেন। আমি মনে করি, তিনি সম্ভবত আইপিএলে প্রথম তিনটি উইকেটও নিয়েছিলেন। এটাই ছিল তাঁর অভিষেক এবং তার পরে তিনি ১২-১৩ বছর খেলেছেন।’\nঅশোক দিন্দা সেই মরশুমে ৬.৬৭ ইকোনমি রেটে ৯ উইকেট নিয়েছিলেন। ২০১১ সালে তিনি দিল্লি ডেয়ারডেভিলস দলে খেলেছিলেন তিনি। এছাড়াও, তিনি ২০১২ থেকে ২০১৩ সাল পর্যন্ত পুনে ওয়ারিয়র্স দলের সদস্য ছিলেন। তিনি ২০১৪-১৫ সালে আরসিবি এবং ২০১৬-১৭ সালে রাইজিং পুনে সুপারজায়ান্টসের হয়েও খেলেছিলেন। অশোক দিন্দা তাঁর আইপিএল কেরিয়ারে ৭৮ ম্যাচে ৮.২০ ইকোনমি রেটে ৬৯ উইকেট নেন।\nipl cricket kkr dc ipl cricket kkr dc ricky ponting ashok dinda delhi capitals kolkata knight riders shane watson ajit agarkar john buchanan


যুদ্ধ করতে শিশুদের হাতে অস্ত্র তুলে দিচ্ছে সৌদি জোট! - kushiyaranews.com\nby কুশিয়ারা নিউজ\t 4th April 2019 4th April 2019\nমিথ্যা চাকরির প্রলোভনে ফেলে দারিদ্রপীড়িত ইয়েমেনের অনাথ ও অভাবগ্রস্ত শিশুদের হাতে অস্ত্র তুলে দিচ্ছে সৌদি জোট। শিশুদের প্রশিক্ষণ দিয়ে ইয়েমেনের হুথি বিদ্রোহীদের বিরুদ্ধে চলা যুদ্ধে তাদেরকে অংশগ্রহণে বাধ্য করছে জোট। বিশ্লেষকরা বলছে, এতে করে শিশুদের প্রতি আন্তর্জাতিক অস্ত্র আইন লঙ্ঘিত হচ্ছে।\nআল জাজিরার এক বিশেষ সংবাদের বরাত দিয়ে বুধবার তুরস্কভিত্তিক গণমাধ্যম ইয়েনি শাফাক জানায়, সৌদি আরবের ইয়েমেন সামরিক ইউনিটগুলোতে রান্নাঘরে কাজ করে প্রতি মাসে ৮০০ ডলার আয়ের মিথ্যা প্রতিশ্রুতি দিয়ে অভাবগ্রস্ত ও পথশিশুদের দক্ষিণাঞ্চলে নিয়োগ দেওয়া হচ্ছে। সেখানে তাদের অস্ত্র প্রশিক্ষণে বাধ্য করা হচ্ছে।\nপ্রতিবেদনটিতে বলা হয়, ২০১৮ সালের শেষের দিকে ১৬ বছর বয়সী কিশোর আহমদ আল-নকিব নির্বাচনী ক্যাম্প থেকে পালিয়ে এসেছে। ওই কিশোর বলছে, আমরা রান্নাঘরে কাজ করে সৌদি আরবের ৩ হাজার রিয়েল (৮০০ ডলার) আয় করতে এটি বিশ্বাস করে বাসে করে সেখানে যাই।\nআহমদ বলে, শিশুদেরকে ইয়েমেনের আল-বুকায় একটি নিয়োগ ক্যাম্পে যুদ্ধের প্রশিক্ষণ দেওয়া হচ্ছে। এলাকাটি হুথি ও সৌদি জোটের মধ্যে সংঘর্ষপূর্ণ। যেখানে যুদ্ধের চিহ্ন রয়েছে।\nপ্রতিবদেনটিতে উল্লেখ করা হয়, দুর্ভাগ্যবশত, আহমেদ ২০১৯ সালের জানুয়ারি মাসে তার মাথায় গুলিবিদ্ধ হয়ে নিহত হয়।\nআল জাজিরাকে দেওয়া এক সাক্ষাৎকারে ১৫ বছর বয়সী মোহাম্মদ আলী হামিদের বাবা বলেন, আমার ছেলেকে পাঁচ মাস আগে নির্বাচনী ক্যাম্পে পাঠানোর পর আর ফিরে আসেনি।\nমোহাম্মদের বাবা বলেন, তারা সৌদি আরব রক্ষার জন্য তাদের যুদ্ধে নিয়ে যায়। তিনি প্রশ্ন রেখে বলেন, যেমন এই সন্তানরা যদি রাজ্যের রক্ষাকারী হয়, তাহলে তাদের অস্ত্র ও বিমান কোথায়?\nতার মা সন্তান শোকে বিধ্বস্ত। তাকে ছেড়ে দেওয়া হয়েছে। আমরা শুধু জানাতে চাই সে বেঁচে আছে না মারা গেছে।\nসৌদি আরব বিরুদ্ধে ইয়েমেনে যুদ্ধের জন্য সুদানের দারফুরের শিশু সেনাদের নিয়োগের অভিযোগ রয়েছে।\n২০১৪ সাল থেকে ইয়েমেন হুথি বিদ্রোহীদের দমন করা চেষ্টা করে আসছে। ২০১৫ সালে এর তীব্রতা বৃদ্ধি পায়। যখন সৌদি জোট বিভৎস বিমান হামলা চালায়।\nএ যুদ্ধে দেশটির মৌলিক অবকাঠামো ধ্বংস হয়ে যায়। ভেঙে পড়ে পানি এবং পয়ঃনিষ্কাশন ব্যবস্থা। জাতিসংঘ বর্তমান সময়ে এ ধরনের ঘটনাকে সবচেয়ে খারাপ মানবিক বিপর্যয় বলে উল্লেখ করে।


জুন 10, 2019 স্বয়ংক্রিয় ট্রেডিং লেখক আইরিন দেবের 71513 দর্শকরা\nশামীম আহমেদ বলেন, ‘ বর্তমানে মৌলভীবাজার আঞ্চলিক পাসপোর্ট অফিস দালালমুক্ত। আমরা দালালদের চিহ্নিত করেছি এবং তাদের দেখলেই তাড়িয়ে দিই।’ পাসপোর্ট করতে দালালের শরণাপন্ন ForexTime ব্রোকার সম্পরকে জানান না হতে তিনি সবার প্রতি অনুরোধ করেন।\nপ্রাণী সম্পর্কে - প্রধান চরিত্রগুলি হ'ল প্রাণীগুলি মানুষের গুণাবলীর (প্রাণবন্ত প্রাণীদের জীবন) দ্বারা দান করা হয়। এটি আপনাকে ফ্রাঙ্ক এবং বিয়ারিশের বিরুদ্ধে ঝুঁকিপূর্ণ ট্রেড করতে সহায়তা করে। বাস্কেটে ট্রেডিং আপনাকে ডাবল লাভ করতে সুযোগ দেয়।\nযেখানে তুলনামূলকভাবে অ্যাকাউন্ট তৈরি করা ForexTime ব্রোকার সম্পরকে জানান অনেক সহজ এবং বাংলাদেশী হিসেবে অ্যাপ্রুভাল পেতে খুব একটা বেগ পেতে হয় না,😁 মূলত এক ধরনের কাঁটা গাছটিকে আবৃত করে রেখেছে। ওই কাঁটা শরীরে উচ্চ নিউরোটক্সিন নির্গত করে যা এক অসহ্য যন্ত্রণার… .\nযখনি আপনি একজন শেয়ার ব্যবসায়ী হিসেবে নিজেকে প্রতিষ্ঠিত করার জন্য প্রস্তুতি নিচ্ছেন তখন শেয়ার ব্যবসা বা শেয়ার বাজার সর্ম্পকে যথেষ্ঠ শিক্ষা নেয়াটা জরুরী। নিজেকে যুদ্ধক্ষেত্রে টিকিয়ে রাখার জন্য পর্যাপ্ত রসদ নিয়ে মাঠে নামা ভালো। জানতে হবে এটির আদ্যোপান্ত, মার্কেট এর সকল ফ্যাক্টর এবং নিজেকে আপটুডেট রাখতে হবে সবসময়- বিশেষ করে দেশের অর্থনীতি এবং রাজনৈতিক পরিস্থিতি সম্পর্কে সবসময় সজাগ থাকতে হবে। প্রথমেই মনে রাখবেন, শেয়ার ব্যবসা কোন জুয়া খেলা নয়। নর্দএফএক্স-এর অগ্রগণ্য বিশ্লেষক পর্যালোচনা সংক্ষেপ করলেন,"আমি বারংবার সতর্ক করেছিলাম যে সিগন্যালের গ্রাহক হওয়ার সময় যেসমস্ত কেবলমাত্র কয়েক মাসের পুরানো, সেগুলির বিষয়ে আপনার সতর্ক থাকা উচিত হবে। তাই, এই সিগন্যাল বা ওই সিগন্যাল বাছাই করার সময় আমি মেটাকোটস পরিষেবা ব্যবহারের অনুরোধ রাখছি যা কেবলমাত্র লাভের আকার দেখে বাছাই করে তাই নয়, সেসমস্ত স্থিতিমাপক বিষয়গুলিও দেখে যা আমরা বর্তমানে বেশী মনোযোগ দিয়ে দেখে থাকি - আমানত থেকে তুলে নেবার সর্বোচ্চ হার এবং গ্রাহকের সংখ্যা।"\nঅনেকগুলো ধোঁয়ার সাথে একটি ভালো সংকেত দিতে পারেন, যা তাজা পাইন গাছ এবং পরিষ্কার পাতা, অন্যান্য গাছ থেকে ভেজা পাতা এবং এমনকি রাবার উপকরণ ব্যবহার করে উৎপাদিত করা যেতে পারে। একটি সংকেত পাঠানোর জন্য আরেকটি উপায় হলো, আপনার কাছে যেকোন প্রতিবিম্বিত সামগ্রী রয়েছে; যেমন- রিয়ারভিউ মিরর (আয়না), সিডি, পালিশ করা ধাতু এবং এমনকি গয়না ব্যবহার করেও সংকেত পাথানো যায়। একটি মানের ব্যাকপ্যাক যত্ন নিন, পাশাপাশি আপনি আপনার সাথে নিতে যে জিনিস। উদ্দেশ্য: কম - ভাল।\nসকাল ১০টা, ২০শে,সেপ্টেম্বর, ২০১৭ Irbitsky - উচ্চ ফলনশীল বিভিন্ন। ব্রীজ চাষে নিরপেক্ষ। ম্যানিফেস্টো হালকা মাটি পছন্দ। অররা ঝোপ খুব উচ্চ। Agata মাটি ধরনের নিরপেক্ষ। Lillea সব আবহাওয়া অবস্থার বৃদ্ধি\nপাশে বুকের ডার্ট সরানোর পোষাকের সামনে অর্ধেক। এটা একটা মানসিক ব্যাপার। একশো ডলার দিয়েও ট্রেডিং করা যায়। আর আমরা যদি এক লক্ষ ডলার নিই, এখানে কোনো কিছুই বদলাবে না - জরুরি হল ট্রেডিঙের পরিমাণ এক হাজার গুণ বৃদ্ধি করা, ব্যস। কিন্তু আমি মনে করি, অনেকেই সহমত হবেন, কম অর্থ দিয়ে অপারেট ForexTime ব্রোকার সম্পরকে জানান করা মানসিকভাবে অনেক সহজ ব্যাপার।\nআপডেট হওয়া মানচিত্রগুলি: হ্যামলেটস, হাওলিং গোস্ট ব্যাডল্যান্ডস, থাউসান্ড স্টিংস গ্যারিসন। কিছু ক্ষেত্রে, শিশুদের মধ্যে ForexTime ব্রোকার সম্পরকে জানান সিফিলিস মৃত্যু সহ অত্যন্ত গুরুতর জটিলতা সৃষ্টি করে। তা সত্ত্বেও, যদি সংক্রমণের উপস্থিতি নির্ধারণ করা এবং পর্যাপ্ত চিকিত্সা শুরু করার সময়, সন্তানের জন্য প্রজনন অনুকূল হতে পারে। অতএব, কোন ক্ষেত্রে উপসর্গ বা স্ব-ঔষধ উপেক্ষা করা উচিত নয়।\nপরীক্ষা হয়ে গেছে, একটি অর্চনা, এটি ForexTime ব্রোকার সম্পরকে জানান সম্পর্কে তথ্য প্রায়ই ছড়িয়ে আকারে গুজব. একটি ঘাড় এবং কাঁধ massager সাহায্য করবে।\nআমিনুল হকের স্থানীয় সাংবাদিক, সৈয়দপুরের বাসিন্দা তিনি। বলছিলেন প্রচন্ডভাবে এই বিভেদ লক্ষ করা যায়। বিপণন একটি মৌলিক ForexTime ব্রোকার সম্পরকে জানান আইন আছে: উচ্চ মূল্য তালিকা, কঠিন প্রথম এবং সহজ; কম মূল্য তালিকা, কঠিন পেতে সহজ।